Азиза Абдурасулова: Aсқаровга чиқарилган ҳукм - сиëсий ҳукмдир!\nАзимжон Асқаров ва у билан айбланганлар суд катагида.\nЖалолобод вилоят суди 10 ноябр куни ҳуқуқ ҳимоячиси Азимжон Асқаров ва у билан бирга судланган шахслар ишини қайта кўриб чиқиб аввалги суд ҳукмини кучда қолдирди. Ҳозирда оëққа тура олмайдиган ҳолган туширилган Асқаров яқинлари юқори инстанция судига мурожаат қилишмоқчи.\nАзимжон Асқаров Ўш қирғини чоғида Бозорқўрғон туманидан ўтувчи Ўш-Бишкек йўлини тўсиб қўйиш, милиция ходимларини ўлдириш ва тартибсизликларни уюштириш каби ҳатти-ҳаракатларда айбланиб қамоққа олинган эди.\n2 сентябрдан 15 сентябргача давом этган суд жараёнида Азимжон Асқаров ва у билан биргаликда судланган ўзбек миллатига мансуб 7 нафар судланувчига қарши асосан милиция ходимлари гувоҳлик берган эди.\n15 сентябр куни Новкен туман суди судланувчилар Азимжон Асқаров ва яна икки кишини умрбод¸ қолган тўрт кишини 20 йилга ва яна бир судланувчини 9 йилга озодликдан маҳрум қилди.\nБироқ барча маҳкамаларда судланувчилар ўзларига қўйилаётган айбловларни инкор қилиб келмоқда.\n10 ноябр кунги апелляция судида эрталаб соат 8 яримларда бошланганиб кечки тўққизларда тугаган. Азимжон Асқаров яқинларига маҳкамага киришга рухсат этилмаган.\nБу ҳақда Асқаровнинг яқинларидан бири Турдихон опа Озодликка буларни айтди.\n- Кеча соат 8 яримда суд бошланган бўлса, кечқурунги 15 та кам тўққизда тугади. Кун бўйи оч ўтиришди улар. Бетоб бўлиб қолиб мен суд жараëнида қатнаша олмадим. Қатнашамиз¸ десак ҳам бизни киргизмайди. Бизнинг қариндошлардан бориб ўтиришган эди. Уларни ҳам киргизмади. Кейин Бозорқўрғон ИВСга олиб келган эди. Овқат олиб борган эдик, овқатимизни олмади. Кейин началник милиция чиқиб қолиб олдирди. Шу билан кечқурун йигирматаа кам 12да уйда бўлганмиз.\nОзодлик: Судда кимлар қатнашди? Азимжон аканинг адвокатлари иштирок этдими?\n- Суд процесси давомида қатнашди адвокат. Ҳукм ўқилганда буларни чиқариб юборибди. Ҳозир соат 6да бизнинг адвокатлар билан учрашувимиз бор. Ҳамма адвокатлар, ўша саккизта одамнинг қариндошлари билан учрашамиз бугун.\nОзодлик: Суд жараëнида Азимжон ака беҳуш бўлиб қолди, деган маълумот чиқди. Бу қанчалар тўғри?\n- Тўғри. Овсиним кўрибди икки қўлидан икки милиция зўрға машинага олиб чиқишибди. Доктор чақиришибди. Врач қанақа хулоса қўйганини мен билмайман. Хабарим йўқ.\nОзодлик: Ҳозир Азимжон ака қаерда?\n- Ҳозир биз Бозорқўрғон ИВСга овқат олиб келсак, олиб кириб кетиб идишларимизни шундай олиб чиқди. “Йўқ, Жалолободга олиб кетди” деди. Мен ҳозир Жалолободга кетаяпман овқат олиб. Ҳукм ўқилибди. Умрининг охиригача деган статя билан яна қолибди. Район суди ҳам шуни қўйган эди. Энди вилоят суди ҳам шуни қўйибди.\nОзодлик: Яна аппеляцияга бериш нияти борми?\n- Бор. У одамда айб йўқда. У одамда ҳеч қанақа айб йўқ. Етган ергача ëзамиз. Республиканскийга ҳам энди ҳаракат қилаяпмиз¸ дейди Азимжон Асқаров яқинларидан Турдихон опа Озодлик билан суҳбатда.\nОзодлик мухбири қирғизистонлик таниқли инсон ҳуқуқлари ҳимоячиси, "Қилим шами" ташкилоти раҳбари, миллати қирғиз Азиза Абдурасуловага Азимжон Асқаров устидан апелляция суди чиқарган ҳукм юзасидан ўз фикрини билдиришини сўраб мурожаат қилди.\nАзиза Абдурасулова: Асқаров ва у билан бирга судланганларнинг яқинлари "энди нима бўлади", деган савол билан менга мурожаат қилишганидаёқ "яхшилик кутманглар", деб очиқ айтганман. Чунки шу кунда Қирғизистонда инсон ҳуқуқлари билан боғлиқ вазият ўта оғирлигича қолмоқда. Шунинг учун ҳам адолатли ҳукм чиқишига умид қилмаганмиз. Суд ҳукмлари ҳуқуқий ҳукм эмас, сиёсий қарорлар бўлиб қолаётганини кўриб турибмиз. Азимжон Асқаров ва у билан бирга кесилган 8 киши устидан чиқарилган ҳукм ҳам сиёсий қарордир. Биринчи ҳукм ҳам, кечаги ҳукм ҳам жабрланганларнинг судга ўтказган даҳшатли босими остида қабул қилинди. Икки миллат ўртасидаги бўлиниш катта муаммолигича қолмоқда. Шунинг учун бошқача қарор қабул қилинишини кутганим ҳам йўқ эди. Кечаги қарор Азимжон Асқаровнинг айбдор эканлиги эмас, балки вазиятнинг оғирлиги белгисидир.\nОзодлик: Янги парламент иш бошлаяпти, тез орада янги ҳукумат иш бошлайди. Сиз айтаётган вазиятни янги парламент, янги ҳукумат ўзгартира оладими?\nАзиза Абдурасулова: Биласизми, бир томондан, биз қирғизистонликлар ҳаммамиз охири кўринмаётган можаролардан, тугай демаётган муаммолардан чарчадик. Парламент иш бошлади ва ҳаммамизда ҳам вазият яхши томонга ўзгаради, деган умид бор.\nЛекин мен Озодлик радиоси бераётган имкониятдан фойдаланиб, масаланинг бошқа бир жиҳатига эътибор қаратмоқчийдим. Июн воқеаларидан бери халқаро ҳамжамият, халқаро ташкилотлар Қирғизистонга ким ўзарга ёрдам бераяпти. Бироқ улар бераётган ёрдамларини инсон ҳуқуқлари таъминланиши билан тобора камроқ боғламоқдалар. Ваҳоланки, инсон ҳуқуқларига риоя қилиниши, хавфсизликнинг таъминланиши ёрдам кўрсатиш ҳақида қарор қабул қилинаётганда энг биринчи омил бўлиши керак. Миллий дискриминацияни батамом йўқ қилишнинг, балки, бугун иложи йўқдир, лекин ҳеч йўқ минимум даражага туширишни халқаро ташкилотлар ёрдам кўрсатишлари учун асосий шарт қилиб қўйишлари керак. Бундай шартлар эса, қўйилмаяпти.\nБугун нафақат Азимжон Асқаров тўғрисида гапиришимиз керак. Бошқа юзлаб одамлар устидан судлар кетаяпти. Азимжон Асқаров таниқли одам бўлгани учун ҳаммамиз гапираяпмиз. Калтакланса, қийноққа солинса унинг ҳимоясига бирон нима дейдиганлар топилаяпти. Бошқаларни-чи, уларни ким ҳимоя қилади? Уларнинг турмаларда қандай шароитда сақланаётганини, улар қандай даҳшатли қийноқларга солинаётганини ҳеч билмайди, ҳеч ким бу ҳақда ўйламайди. Халқаро ҳамжамият мана шу масалага зудлик билан ўз эътиборини қаратиши керак.\nОзодлик: Азимжон Асқаров ишининг истиқболи қандай? Унда Олий судга арз қилиш имкони борми?\nАзиза Абдурасулова: Бор. Иш икки инстанциядан – туман ва вилоят судларидан ўтди. Сўнгги инстанция – Олий суд қолди. Лекин, афсуски, агар Олий судга мурожаат қилинса, Асқаров ишида енгиллик бўлишига, Олий суд адолат қилишига ишонолмайман. Шунинг учун ҳам бу сўнгги имкониятдан фойдаланишга ҳозирча шошилмаслик керак. Олий судга, у Асқаров ишини қонун доирасида адолатли кўриб чиқишига ҳеч йўқ 10, 20 фоиз ишонч пайдо бўлганида, мурожаат қилиш керак.\nШунинг учун ҳам мен судланганларнинг ўзларига, қариндош-уруғларига, адвокатларига Олий судга мурожаат қилишдан тийилиб туришни маслаҳат бераман. Қонунларимизда Олий судга мурожаат қилиш муддати бир ой ёки икки ой қилиб белгилаб қўйилмаган. Бир неча ойдан кейин мурожаат қилсаям бўлаверади. Шунинг учун Олий суд адолат қилишига ишонч пайдо бўлмагунча унга арз қилмай туриш керак. Чунки Олий суд сўнгги инстанция бўлиб, у чиқарадиган ҳукм қатъий ва шикоятга ўрин қолмайди. Шу сўнгги имкониятниям бой бериб қўйишса арз қиладиган бошқа орган қолмайди, чунки Қирғизистон халқаро судлар аъзоси эмас.\nБиргина авф қилишини сўраб, президентга мурожаат қилиш имкони қолади. Бироқ мамлакатда ашаддий миллатчилик кайфияти ҳукм суриб турган бир пайтда президент Ўтунбаеванинг ҳам авф этишга кучи етишига ишонч йўқ. Менимча, у кишининг бугунги кунда авф этишга ҳам, фуқароларнинг конституциявий ҳуқуқларини кафолатлашга ҳам кучи етадиган кўринмаяпти¸ дейди қирғиз ҳуқуқ ҳимоячиси Азиза Абдурасулова.\nАйни пайтда¸ қароргоҳи Лондонда жойлашган Халқаро Амнистия ташкилотининг 10 ноябр куни эълон қилган баёнотида қирғизистонлик ҳуқуқ ҳимоячиси Азимжон Асқаровнинг оғир касал экани ва унга тезда тиббий ёрдам кўрсатилиши кераклиги билдирилган.\nХалқаро Амнистия ташкилотининг Марказий Осиё бўйича мутахассиси Майси Вейшердинг Озодликка ўз ташкилоти Асқаровнинг соғлиги хусусида жиддий ташвишда эканини айтди.\n- Халқаро Амнистия Азимжон Асқаровнинг саломатлиги ҳақида маълумот олганидан сўнг жиддий ташвишга тушди. Кеча Асқаровга тезда зарурий тиббий ёрдам кўрсатиш ўрнига уни суд залига мажбурлаб олиб боришган. Биз Бишкек раҳбарларини, Бош прокурор ва Ички ишлар вазирлигини Азимжон Асқаровни касалхонага ётқизиш ва унга керакли тиббий ёрдам кўрсатишга чақириб келяпмиз. Айни пайтда биз уларга Азимжон Асқаров қамоқда бўлмаслиги кераклигини, у виждон тутқуни эканини эслатдик. Асқаров инсон ҳуқуқлари ҳимоячиси ва у дарҳол озод қилиниши керак, деди Майси Вейшердинг.


Хусусий таксилар нархи қандай назорат қилинмоқда?\n23:57 / 23.03.2020\nТаксилар нархларини назорат қилиш мақсадида Транспорт вазирлиги инспекторлари, ИИВ Йўл ҳаракати хавфсизлиги тизими ходимлари, шунингдек, Прокуратура масъуллари иштирокида махсус ишчи гуруҳи жойларда тушунтириш ишларини олиб бормоқда.\nБу ҳақида АОКА қошидаги махсус штабда ўтгазилган онлайн брифингдан сўнг Транспорт вазирлиги матбуот хизмати раҳбари Наврўз Аширматов маълум қилди.\nХусусий таксиларнинг нархи қандай назорат қилинмоқда?\nАйни пайтда ижтимоий тармоқларда ҳам айнан мана шу мавзу атрофидаги саволлар жуда кўпайиб кетди.\nАйнан кўчадаги таксилар нархларини назорат қилиш учун Транспорт вазирлиги инспекторлари, ИИВ Йўл ҳаракати хавфсизлиги тизими ходимлари, шунингдек, Прокуратура масъуллари иштирокида махсус ишчи гуруҳи тузилган. Улар жойларда тушунтириш ишлари ҳам олиб боришмоқда.\nХусусан, вилоятлараро такси қатновлари амалга ошириладиган тураргоҳларни ҳар куни вазирлик инспекторлари назорат қилишмоқда.\nБироқ таъкидлаб ўтиш керакки, куннинг биринчи ярмида таксиларнинг нархи нисбатан ошгани қайд этилган. Лекин ҳозир масъуллар назорати ёрдамида нарх-наво мақбул ҳолатга келтирилди.\nХусусий таксиларни дезинфекция қилиш ва бу ҳақида маълумотнома бериш масаласи қанчалик шаффоф?\nБугунги кунда Тошкент шаҳрида жамоат транспорти ҳаракати тўхталиши туфайли таксиларга бўлган талаб ошиб кетди. Ва таксилар хизматидан фойдаланаётган йўловчилар хавфсизлигини таъминлаш мақсадида «Тошшаҳартранс хизмати» АЖга тегишли 9 та автопаркда такси фаолияти билан шуғулланувчи компанияларнинг транспорт воситаларини дезинфекциялаш ишлари олиб борилмоқда.\nФуқаролар хусусий таксида ишга хатарсиз етиб олиши учун нималарга эътибор бериши зарур?\nЭнг биринчи навбатда, фуқароларга лицензияли такси хизматидан фойдаланишни тавсия қиламиз. Чунки лицензияли таксиларнинг кунлик дизенфекция қилиниши бевосита назоратга олинган.\nБундан ташқари, йўловчилардан гигиена қоидаларига риоя этишларини ҳам сўраб қоламиз.\nТакси фаолияти учун лицензияни автоматик олиш тартиби жорий этилади — манба\n15:15 / 07.09.2020\n«Таксичиларни ҳам ўзини ўзи банд қилувчилар рўйхатига киритиш бўйича иш олиб борилмоқда» - Молия вазири ўринбосари\n18:24 / 25.08.2020\nТакси фаолияти учун лицензия бекор қилинмайдиган бўлди\n15:58 / 10.08.2020\nБекобод туманида нархларни ошириб юборган таксичиларнинг машиналари жарима майдончасига қўйилди


“Қаноат” сўзи бугун ўз маъносини йўқотди « Ўзбекистон Халқ Ҳаракати\n“Қаноат” сўзи бугун ўз маъносини йўқотди\n10 May 2016 - 5:00\nХуллас, дунёда бахт ва роҳат камчил бўлиб қолди. Ўзбекистонликларни мустақиллик бахтсизлар ичида энг бахтсизига, роҳатсизлар ичида энг роҳатсизига айлантирди. Одамларга дину диёнат эрмак, тоат-ибодат вақт хушлаш воситаси ўлароқ маиший истеъмол моллари қаторига киритилди. Исломнинг руҳий баркамоллик алоқалари, деярли жамиятдан узиб қўйилди. Мақтанчоқлик – урф, тилёғламачилик – бойлик орттириш қуролига, ёлғон – обрўга дўнди.\nДунёда ўзбеклар энг дарбадар, бир вақтнинг ичида энг танбал миллатлар қаторига киритилди. Ишсизлик, ҳуқуқсизлик келтириб чиқарган умидсизлик одамларнинг бошини ганкитиб қўйди. Уйлар, хонадонлар ором-фароғат масканлари бўлиш ўрнига гўёки инсон бахти учун зарур деб ҳисобланган у ёки бу нарсанинг йўқлиги боис чинакам дўзах, жаҳаннамга айланмоқда. Болалар отасиз, она парваришисиз ўсмоқда. Таълим-тарбия тизими бутунлай издан чиққан. Русия ва Хитойнинг мустақиллик туфайли ўлкадаги таъсири камайиши ўрнига, борҳо ўсиб бормоқда. Ҳар томондан чегаралаб қўйилган одамлар Русиянинг “буюк келажаги”га ва Хитойнинг сифатсиз товарларига топина бошладилар. Мамлакат сифатида, Ўзбекистон ўз фуқароларини қизиқтирмай қўйди. Ҳамма Русияга давлат сифатида суяна бошлади. Русиянинг ахборат воситалари ўзбекистонликларни кўз очирмайди. Кўнгилни айнитадиган маҳаллий радио-телевидениянинг халқ назаридан қолганига йиллар кечди.\nҚадимул айёмда инсон фақат яёв саёҳат қилган. Кейин от-уловдан фойдаланишни ўрганган, сўнгра арава кашф этилган. Аммо у – тиниб-тинчимас жон. Ҳамиша ўз ҳолатидан норози, ҳамиша кўпроқ ва яхшироқ қулайликларга интилади. Инсон эҳтиёжлари ошган сайин унинг қулайлик ва тезлик ҳақидаги тасаввурлари ҳам ўзгара борди. Янада тезюрар ва қулай улов турлари яратилди, денгизда елканли кемалар ўрнини моторли кемалар эгаллади, ерда ва ҳавода ажойиб суръат ва ишонч билан саёҳат қилишга имкон берувчи воситалар ихтиро этилди. Улар турмушни яхшилашга хизмат қиларкан, бу – Тангрининг марҳаматидир. Зеро, Қуръони каримда бошқа жонзотларга берилмаган, аммо саёҳат учун одамзодга берилган афзалликлар “Тангрининг неъмати” деб аталади.\n“Ўша зот барча жуфт нарсаларни яратди ва сизлар учун кемалар ва чорва ҳайвонларидан уловларни пайдо қилди. Токи сизлар уларнинг устига мингайсиз, сўнгра унга ўрнашиб олгач, Раббингиз неъматини эслаб айтурсиз: Бизларга бу уловни бўйсундириб қўйган Зотга тасбиҳ айтамиз. Бизлар ўзимиз бунга қодир эмас эдик. Албатта, бизлар барчамиз Раббимиз ҳузурига қайтгувчидирмиз” (43:12-14).\n“Сулаймонга эрталаб бир ойлик, кечки пайт бир ойлик масофани босиб ўтадиган шамолни бўйсундирдик (34:12); Бас, тилагини бажо қилиб, унга у истаган томонга унинг амри билан майин эсадиган шамолни бўйсундирдик” (38:36).\nБу неъматларга муносабатда художўйлар билан миракизмчилар, яъни худосизлар ўртасида катта фарқ бор. Художўй улардан фойдаланаркан, қалбида чуқур шукурона туйғусини ҳис қилади, чунки билади: фақат Тангрининг марҳамати унга ҳайвонларни, ёғочни, пўлатни бўйсундирди, акс ҳолда у ожизу нотавон бўлиб қолаверарди. Художўй яна билади: шундай кун келадики, у ўз кучи ва имкониятларидан қандай фойдалангани ҳақида ҳисоб беради:\n“Дарҳақиқат, биз Раббимизга қайтамиз” (43:14).\nСулаймон алайҳиссалом шундай деган эди:\n“Мен Раббимга шукур қиламанми ёки ношукурлик қиламанми, бу имтиҳон этиш учун берган фазлидандир. Ким шукур қилса, бас, албатта, у фақат ўзи учун шукур қилур. Ким ношукурлик қилса, бас, албатта, Раббим ҳамма нарсадан беҳожат ва кароматлидир” (27:40).


Ҳиндистоннинг коронавирусга қарши вакцинаси “уялтириб қўйди” | Qalampir.uz\nҲиндистоннинг коронавирусга қарши вакцинаси “уялтириб қўйди”\nОлам\t25 Февраль 16:57 7031\nҲиндистондаги тиббиёт ходимлари коронавирусга қарши маҳаллий COVAXIN вакцинаси билан эмланишни истамаяпти. Чунки, сўнгги синов босқичларида ушбу препаратнинг самарадорлиги тасдиқланмаган. Бу ҳақда "Hindustan Times" хабар берган.\nҲиндистонда 10,5 миллиондан ортиқ шифокор коронавирусга қарши эмланган. Аммо уларнинг атиги 1,2 миллиони ёки тахминан 11 фоизи маҳаллий вакцинани танлаган. Қолганлари AstraZeneca компанияси вакцинаси билан эмланган.\n"Буларнинг барчаси COVAXIN фақат экспериментал вакцина бўлгани ва синовларнинг учинчи босқичидан ўтмагани ҳақидаги дастлабки баҳс-мунозараларга боғлиқ", деган Махараштра штати Ҳукуматининг эмлаш стратегияси бўйича маслаҳатчиси Субхаш Салунхе.\nМаълумот ўрнида, шу ойнинг бошида мухолифат назорати остидаги Чхаттисгарх штати федераль Ҳукуматга COVAXIN'дан унинг самарали эканлиги тасдиқланмагунча фойдаланмаслик кераклигини айтган.\nЭпидемиологлар ва мутахассислар ҳам препаратни шошилинч равишда тасдиқланишини танқид қилган.\nВакцинани ишлаб чиқарувчи Bharat Biotech тез кунларда 26 минг кўнгилли ўртасида ўтказилган синовлар тўғрисидаги маълумотларни нашр этишини маълум қилган.\nҲиндистон федераль Ҳукумати 10 миллион дозада COVAXIN вакцинасини буюрган ва улардан камида 5,5 миллионини қабул қилиб олган.\nСўнгги 24 соат ичида Ҳиндистонда 16 минг 738 та янги коронавирус инфекцияси ҳолати қайд этилган, бу ушбу ойдаги энг юқори кўрсаткич.\nПандемия бошланганидан бери мамлакатда 11 миллиондан ортиқ одам COVID-19 юқтирган, улардан 156 мингдан ортиғи вафот этган.\n15 Июнь 21:44 36470\n16 Июнь 16:12 30431\n16 Июнь 01:05 24816\n16 Июнь 21:21 18673\n16 Июнь 22:32 18059


АҲОЛИ БИЛАН ЮЗМА-ЮЗ УЧРАШУВ\nКуни кеча Тошкент шаҳрининг Сергели туманида истиқомат қилувчи аҳоли вакиллари учун Ахборот технологиялари ва коммуникацияларини ривожлантириш вазирлиги раҳбарияти иштирокида сайёр қабул ташкил этилди. Вазирлик раҳбариятининг бу турдаги бевосита мулоқотлари Вазирлар Маҳкамасининг 2016 йил 28 июлда тасдиқланган жадвалига мувофиқ мунтазам ташкил этиб келинмоқда.\nБу галги кўчма қабулда туманнинг 200 нафардан зиёд аҳолиси иштирок этди. Вазирлик фаолиятидан келиб чиқиб, аҳоли вакиллари телекоммуникация хизматлари, хусусан телефон, почта, мобил алоқа ҳамда интернет хизматлари билан боғлиқ саволларига жавоб олиб, янгиликлар билан танишдилар.\nҚизғин савол-жавобларга бой бўлган учрашувда фуқаролар ахборот-коммуникация технологиялари соҳасига дахлдор ўзларини қийнаётган муаммоларни, аниқ-равшан масалаларни кўтариб чиқдилар. АКТ соҳаси ривожи учун муҳим бўлган бу масалалар қаторида, юртдошларимиз соҳани ривожлантириш юзасидан таклиф ва истакларини билдирдилар.\nКўчма қабулда иштирок этган фуқаролар бу каби халқ билан учрашувлар, икки томонлама мулоқот ҳам аҳоли, ҳам соҳалар, жамият ривожи учун манфаатли эканини, мазкур учрашувларни мунтазам ўтказиш мақсадга мувофиқлигини таъкидлаб ўтдилар.


Мусулмон олимлари дунёга совға қилган ихтиролар – Тиш чўткаси - Hidoyat.uz\nМусулмон олимлари дунёга совға қилган ихтиролар – Тиш чўткаси\nАсосий саҳифа Мақолалар Мусулмон олимлари дунёга совға қилган ихтиролар – Тиш чўткаси\nЧоп этилди May 14, 2019 Мусулмон олимлари дунёга совға қилган ихтиролар – Тиш чўткасиda fikr bildirishni o'chirish\nРасули акрам соллаллоҳу алайҳи ва саллам тишларини тозалаш учун мисвокдан фойдаланганлар ва умматларига ҳам шуни тавсия қилганлар. “Агар умматимга машаққат бўлмасин, демаганимда уларни ҳар таҳоратда мисвок қилишга амр этар эдим” (Имом Молик ва Имом Бухорий ривояти).\nМисвок арок деган бутанинг учи юмшатилган новдалари бўлиб тишни тозалаш баробарида оғизнинг ҳидини ҳам олар экан.\nДемак, мусулмонларга Саодат асридаёқ тишни тозалаб юриш одат бўлган. Орадан кўп асрлар ўтганидан кейин француз императори Наполеон Бонапарт (1769-1821) отнинг ёлидан ясалган тиш чўткасидан фойдаланган.\nОғиз гигиенаси катта тарихга эга. Археологик қазишмалар натижасида шундай хулосага келинди. Бундай қазишмалар чоғида тиш тозалагичнинг турли воситалалари топилди. Киев Русида ҳам мисвок қолдиқлари топилгани мисвоклар ушбу мамлакатга мусулмонлар таъсирида келтирилган деган фикрга асос бўлади.\nТиш чўткасини расман ишлаб чиқишни эса 1780 Англия фуқароси Вильям Аддис (ингл. William Addis) бошлаган. Ўша йили исёнга қўшилиб қолган Аддис турмага ташланади ва турмада ўтириб тиш чўткаси ясайди. Бунинг учун у суякдан қатор тешиклар очиб, очилган тешиклардан бошнинг орқа қисмидаги сочларни ўтказади ва уларни елим билан маҳкамлайди. Озодликка чиққанидан кейин у тиш чўткаси ишлаб чиқариш билан шуғулланади. Аддис асос солган Wisdom Toothbrushes, фирмаси ҳали ҳам фаолият кўрсатмоқда.\nУммон ортида эса тиш чўткаси ишлаб чиқариш учун америкалик ишбилармон Водсворф (ингл. H.N.Wadsworth) 1850 йилда патент олган. Бироқ уни оммавий равишда ишлаб чиқариш 1885 йилга келиб бошланган. Ўша тиш чўткаларининг дастаси суякдан, чўтканинг ўзи эса сибирь тўнғизининг жўнидан бўлган. У расво материал бўлган: чўтка тезда қуримаган, бунинг устига, табиий чўтканинг ичида, таг қисмида микроблар тўпланиб кўпайишига ғоятда ўнғай бўлган яна бир қатлам пахмоқ қил бўлган.\n1938 йилнинг 24 февралида Oral-B компанияси тишни тозалайдиган толаси нейлондан бўлган тиш чўткаси ишлаб чиқаради.\nБиринчи электр чўткаси Broxodentни эса 1959 йилда Squibb Pharmaceutical компанияси таклиф қилди.\n2003 йилнинг январида ўтказилган сўровда америкаликлар тиш чўткасини инсоният қилган ихтироларнинг биринчи рақамлиси деб айтдилар. Улар машинасиз, компьютерсиз, мобиль телефонсиз, микротўлқинли ўчоқсиз яшай олмагани каби тиш чўткасисиз ҳам мутлақо яшай олмаслигини эътироф этган.\nБундан аён бўладики, энг буюк ихтиро сифатида тан олинган тиш чўткасини Пайғамбар соллаллоҳу алайҳи ва саллам ихтиро қилган эканлар.\n“Вақф“ фонди шу кунга қадар қанча закот пулларини тарқатди?\nАбу Жаҳл (унга Аллоҳнинг лаънати бўлсин) Расулуллоҳ (соллаллоҳу алайҳи ва саллам)ни босиш учун олдинга ўтиб, қўрққанидан ортига қайтиши\nرَوَى أَبُو الْحَسَنِ ابْنُ الْفَارِسِ بِإِسْنَادِهِ عَنِ ابْنِ عُمَرَ: أَنَّ النَّبِيَّ صَلَّى اللهُ عليه وسلم قَالَ: “مَنْ تَوَضَّأَ وَمَسَحَ بِيَدَيْهِ عَلَى عُنُقِهِ وُقِيَ الْغُلُّ يَوْمَ الْقِيَامَةِ”.


Бугун эрталаб Бағдоддаги Саддам Хусайн яширингани гумон этилган биноларга бомба ҳужуми уюштирилди.\n26 июн 2022, Тошкент вақти: 06:42\nБироқ, Саддам тақдири ҳамон ноаниқлигича қолмоқда. АҚШ ҳарбий қўшинлари бригадири Генерал Вансон Брукснинг маълум қилишича, Саддам Хусайн бугун эрталаб икки ўғли билан Бағдод яқинидаги ресторанларнинг бирида учрашгани аниқ ва айни нуқталарга ҳаводан зарбалар берилган. Бироқ, Брукс ҳаво ҳужумлари оқибатида на Саддам ва на унинг ўғиллари жароҳат олгани ёки ўлгани тасдиқланган. Портлашлар гувоҳи бўлганлар эса бир қанча киши ҳалок бўлгани ҳақида маълумот беришган.\nБугун Белфастда Британия бош вазири билан музокаралардан сўнг матбуот анжуманида чиқиш қилган АҚШ президенти Жорж Буш Саддамнинг трик ёки ўлик экани ноаниқ, бироқ у Ироқда назоратини йўқотгани аниқ деб айтди.\nБомбардимонлар оқибатида Бағдод марказидаги бир қанча ҳукумат биноси, шу жумладан Ахборот вазирлиги ёнидаги Ал-Жазира телеканали бюроси жойлашган бино вайрон бўлди. Ҳужумлар оқибатида Ал-Жазира мухбири Тареб Аюб ҳалок бўлгани, яна бир телеканал ходими жароҳатлангани ҳақида хабарлар бор. Бағдоддаги "Фаластин" меҳмонхонасига қилинган ҳужум оқибатида эса икки мухбир ҳалок бўлган.


Карантин пайти ўқиш тавсия этилади. Альбер Камюнинг «Вабо» романи ҳақида - Daryo\n16:47, 24.03.2020 22543\nКарантин пайти ўқиш тавсия этилади. Альбер Камюнинг «Вабо» романи ҳақида\n«Дарё» колумнисти Нурбек Алимов «Жаҳон адабиётининг энг буюк асарлари» рукни доирасида машҳур бадиий асарларни таҳлил қилишда давом этади. Бу ҳафта у Альбер Камюнинг «Вабо» романи ҳақида ҳикоя қилади.\nАльбер Камю шахсиятим шаклланишида улкан ҳисса қўшган буюк ёзувчи. Мен уни ҳамиша ўзимнинг топ-листимда биринчи ўринга қўйиб келганман. Унинг асарларини таҳлил қилишдан эса устозининг ишига баҳо беришдан уяладиган шогирд мисол ҳайиқар эдим. Аммо бугунги кундаги коронавирус балоси ушбу асарни таҳлил қилмасликнинг иложини қолдирмади.\n«Вабо» романи буюк француз адиби Альбер Камю томонидан 1947 йилда ёзилган. Муаллифга кўра, асардаги вабонинг мазмуни Европанинг нацизм ва фашизмга қарши курашидир. Аммо бу унинг таркибини тугатмайди. Альбер Камю таъкидлаганидек, у «ушбу вабонинг аҳамиятини бир бутун бўлиш учун кенгайтиради». Бу нафақат вабо, балки ёвузлик, ҳаётнинг ҳар доим ўзига хос бўлган ажралмас хусусиятдир.\nРоманнинг сюжети Оран шаҳрида (Жазоир) вабо тарқаган йилдаги воқеалар ва шаҳар аҳолисини азоб-уқубат ва ўлим тубига тортган даҳшатли эпидемия устига қурилган. Бу ҳақда Доктор Ре – фақат далилларни тан оладиган одам ҳикоя қилади. У фақат ақл ва мантиққа эътиборини қаратади, ноаниқлик, бетартиблик ва бемаъниликни тан олмайди. Ре шифокор, у беморларга ёрдам беради, ўз ҳаётини хавф остига қўяди.\nАльбер Камюнинг «Вабо»си бизга нимани ўргатади? Аслида, энг ёмон эпидемиялар биологик эмас, балки ахлоқийдир. Инқирозли вазиятларда энг ёмони пайдо бўлади: бирдамликнинг йўқлиги, худбинлик, ақлсизлик. Аммо энг яхшиси ҳам шунда пайдо бўлади. Ҳар доим яхши одамлар бор, улар ўзларининг фаровонлигини бошқаларга ғамхўрлик қилиш учун қурбон қилади. 1947 йилда нашр этилган «Вабо» Иккинчи Жаҳон урушининг асорати бошлаган оғриқларга жавоб эди.\nОран шаҳрида ҳар куни юзлаб одамларнинг ҳаётини олиб кетадиган ҳалокатли эпидемия тарқалади. Касалликнинг тўхтовсиз тарқалиши шаҳар расмийларини қаттиқ изоляцияни қўллашга чорлайди. Ҳаммаси 16 апрелда бошланади. Ўша пайтда Оран ҳаёт жонли бўлган гўзал шаҳар эди. Ҳеч ким шаҳарда бошқаларнинг ҳам борлигини пайқамасди. Унинг аҳолисида жамоатчилик тушунчаси умуман йўқ. Улар фуқаролар эмас, балки моддият тўплаш учун ҳатто уйқудан кечган одамлар эди. Улар учун моддий фаровонлик ахлоқий камолотга интилишдан кўра оқилонароқ мақсадга ўхшарди.\nCOVID-19 ёки коронавирус деб аталмиш бало узоқ вақт уйда қолувчи кўплаб ўқувчиларни «Вабо»ни биринчи марта ёки қайта ўқишга ундайди. Касаллик ҳар доим бор, аммо биз бу фақат бошқаларга таъсир қилади деб ўйлаймиз. Энди бу барчанинг иши. Биз даҳлсиз эмасмиз.\nЖазоирлик француз бўлган Камю «Вабо»да ўз даври ва ватанини тасвирлайди, аммо унинг романи вақт ва макондан ташқарига чиқиб, универсал метафора мақомини олиб бўлган. Унинг фикрлари ҳозирги кунларда айниқса фойдали. Камю ҳалокатли эпидемиянинг бошланиши бизни ўз вақтида мулоҳаза юритишга мажбур қилишини кўрсатади. Вақт ҳеч қачон бизга мослашмайди. Биз уни бошдан кечиришни ўрганишимиз керак. Йўқотилган вақтни эса қайтариб бўлмайди.\nКасаллик ва ўлимни кутиш бизга ўзимиз жавоб беришдан қочиб юрадиган муҳим саволларни беради. Камю Худо йўқ деб ишонади, бу имонсизликнинг ифодасидир, аммо у скептитсизм ҳам бизни озод қилмаслигига билади. Худога нисбатан шубҳаланиш бизни ожиз қилиб қўяди. Вабонинг бош қаҳрамони Доктор Ренинг фидокорлиги биз инсонларнинг ўз эгойимизга жуда катта аҳамият беришимизни кўрсатади. Инсоннинг буюклиги унинг шахсий амбицияларида эмас, балки севиш қобилиятининг устида ётади.\nАзобларда умуман гўзаллик йўқ, лекин улар шубҳасиз кўзимизни очади ва бизни ўйлашга мажбур қилади. Ре беморларининг ўлимини кўришга одатланмаган. Унинг фикрича, ўлаётган одамнинг сўнгги нафаси ҳаётнинг яхшилигига рад этиб бўлмайдиган эътироздир. Ҳаёт бемаъни, мантиқсиз. Инсон ақл-идроки уни янада аянчлироқ қилиб кўрсатади, чунки интеллектуал ривожланган жуда кўп одамларга унинг интеллекти коинот тасодифлар ортидан бошқарилишини кўрсатади.\nКамю илоҳий нуқтаи назарга эга бўлмасдан туриб амалга оширилган инсониятнинг барча ғалабалари, вақтинчалик эканини тан олади. Якуний ва тўлиқ ғалаба бу – ўлим. Ре учун мавжудлик фақатгина «чексиз мағлубият»дир. Унинг фалсафаси шунга асосланади. Ундаги бу эътиқод инсониятга кўпроқ ёки озроқ таъсир қиладиган жисмоний ва ахлоқий азоб-уқубатлар билан қувватланади.\nКамюнинг фикрича, ёмонлик ва бефарқлик хайрли ишлардан кўра кўпроқ зарар келтиради. Аслида, инсон табиатан ёвуз эмас, шунчаки унинг айрим жабҳалардаги билимлари етарли эмас. Унинг энг қабиҳ ишлари жоҳилликдан, билимсизликдан келиб чиқади. Бу Камю ўз ибораси билан тасдиқлаган Сократик интеллектуализмнинг тезисидир: «бирон-бир тушунчага эга бўлмасдан туриб ҳақиқий яхшилик ҳам, ҳақиқий севги ҳам бўлмайди».\nЭпидемия тарқаган пайтдаги ахлоқ нима? Бу унга қарши ҳалоллик билан курашишдир. Инсоннинг барча камчиликларига қарамай, унинг ҳаёти учун курашиш. Бу жангда мафкуравий фанатизм фақатгина халақит беради. Вабо ўтиб бўлганидан кейин у ёдимизда қандай бўлиб қолади? Эҳтимол, қонли ва чексиз гулхан кабидир? Йўқ, бу «доимий равишда оёқ остида эзғилаш»га ўхшайди. Бирор киши ўша кунларни титроқ билан ёдга олганида, инсон ҳаётининг мўртлигини эслайди.\nВабо нафақат даҳшатни, балки чарчоқни ҳам келтириб чиқаради. Дастлабки даҳшат ёки жасорат, нолойиқлик ёки қаҳрамонлик туйғуларидан сўнг якдиллик билан монотонлик ҳисси пайдо бўлади. Чексиз кулфатларнинг қўлида бўлиш ва тақдиринг ҳал бўлганини ҳис қилиш туйғуси, инсондаги сезгирликни пасайтиради. Одам орқага чекинади, руҳ ухлаб қолади ва биологик жараёнлар рационалликнинг жойини эгаллайди.\nМонотонлик ҳамма нарсани ўз ичига олади, бу эса севги ва ақлни идрок этиш қобилиятини йўқ қилади: «Шаҳар уйқудан уйғонганлар билан тўлиб-тошган эди, улар, аслида, ўз тақдиридан қочиб қутулолмайди. Шунчаки, уларнинг ёпиқ жароҳатлари очилиб кетган бўлса керак.» «Вабо» қадриятларнинг йўқ қилиниши билан тугайди. Одамлар, кушхонадаги сўйилишини сезиб турган, аммо бунга қарши ҳеч нарса қилолмайдиган молнинг онг даражасигача тушади.\nҲозирги Ғарбдаги оила инқирози тобора кўпроқ одамларнинг ёлғиз қолишига олиб келди. Катта шаҳар жойларда одамлар кичкина квартираларда яшайди ва умумий жойларда зўрға саломлашади. Шаҳарлар эса ёлғизлик билан бир хил суръатда ўсмоқда.\nДоктор Ре ва унинг дўсти Тарру ёш боланинг азоб-уқубатларини кўрганида, Ренинг умидсизликка бўлган чидамлилиги, ғазабланган норозиликка айланади: «Улар болалар ўлимини биринчи марта кўраётганлари йўқ, зеро, шаҳарда бир неча ойдан бери қутураётган ваҳшат ўз қурбонларини фарқлаб ўтирмайди, аммо бугун эрталаб биринчи марта гўдак қийналишини дақиқама-дақиқа кузатиб турдилар. Ва албатта, бегуноҳ жонзотни йиқитган дардни улар қандайдир бир шармсорлик сифатида ўзларига олди. Аммо шу пайтгача бу шармсорлик алланечук мавҳум эди, улар шу пайтгача гўдакнинг жон таслим қилишини бунча узоқ кузатмаган ва ажалнинг юзига тик қарамаган эди».\nРуҳоний Паню ҳамдардлик билдиради: «Бу чиндан ҳам қаршилик уйғотади, зеро, бизнинг инсоний ўлчовларимизга сиғмайди. Лекин эҳтимол биз ақл билан етолмайдиганни ҳам севишга мажбурдирмиз». Доктор Ре бу фикрни қабул қилмайди: «Йўқ ҳазрат, севги ҳақида шахсан менинг тасаввурим бошқача. Мен худонинг болаларга азоб берадиган дунёсини ҳатто ўлим тўшагида ҳам қабул қила олмайман».\nКейинроқ у Худонинг иноятини билмаслигини тан олади ва руҳоний унга инсон учун курашаётганини айтганида, у бундай баландпарвоз гапларни ёқтирмайди ва фақат инсон соғлиги учун курашаётганини айтади. Достоевский сингари Камю ҳам «боланинг азобидан бошқа муҳим нарса йўқ»лигига ва «қувонч чексизлиги» буни ўрнини боса олмаслигига ишонади. Ҳазрат Панью бунга эътироз билдиради: «болаларнинг изтироблари бизнинг аччиқ нонимиздир, аммо бу нонсиз бизнинг руҳий очлигимиз ҳалок бўлади». Ре авлиё бўлишни ёки қаҳрамон бўлишни истамайди, у фақат одам бўлишни ва вабога мағлуб бўлганлар билан бирдам бўлишни хоҳлайди.\nВабо авж олмоқда, бошқа ҳеч ким Худо ҳақида гапиришга журъат этолмайди. Фақатгина суст ва етарли бўлмаган миқдордаги умид қолади. Камю «инсоннинг вабо ва ҳаёт ўйинидан олиши мумкин бўлган барча нарса – бу билим ва хотирадир» деган хулосага келади. Бироқ сиз фақат билганингиз ва эслаганингиз билан яшай олмайсиз. Агар биз ҳеч нарсани кутмасак, ўлимни енгиб бўлмас чегара сифатида қабул қилсак, унда мавжудлик аҳамиятсиз бўлиб қолади.\nБиз одамлар пулни, обрўни, меҳрни, ва ҳатто ҳар дақиқа бизни тубсизликка қадам қўяётганимизни билдирсада, соатларни ҳам ҳисоблашни ўрганган қайғули мавжудотлармиз. Ҳамма одамлар қашшоқлик ва бахтсизликда биродарлардир. Аммо Камю буюк гуманист сифатида одамларни айбламайди, У «Инсонлар нафратдан кўра кўпроқ ҳурматга сазовор бўлган нарсаларга эга» деган эди ўзининг «Ижод ва эркинлик» тўпламида.\nҲақиқатан ҳам «Вабо» буюк асар, у бизни саволлар остонасига олиб келади. Камю бизга жавоб бермайди. У бизни ўйлашга ундайди. Ёлғиз бўлишни билмаган киши эса ҳақиқий эркинлик нима эканини билолмайди. Биз қўрқувга енгилмаслигимиз керак. Карантинга ажратиб қўйилганимиздан афсусланмаслигимиз керак. Бу ўзимизни ўрганиш ва ҳаётнинг маъносини излаш учун яхши имкониятдир.\nВабо – бу фактлар билан эмас, балки ғоялар билан кўпроқ боғланган фалсафий, экзистенциал роман. Асар оҳанги ҳам жуда яхши қабул қилинади. Бу ўлим контекстидаги ҳаётнинг маъноси ва касаллик ҳақида, бизнинг орзуларимиздаги, ҳаракатларимиздаги бахтнинг маъноси ҳақида, виждон, ҳалоллик ва приоритетларимиз ҳақидаги роман. Китоб, шунингдек, бостириб келаётган душманга (нацизм, ҳар қандай тоталитаризм) қарши ҳамкорликнинг аллегорияси сифатида ёки ҳаётда мавжуд бўлмаган можаролар, хавф-хатарлар, эътиқодий муносабат масалаларини боғлайдиган, бемаъни ва баъзан параноидал дунёда юзага келадиган тўқнашувларга нисбатан жаҳлдор реакциянинг қизғин портрети сифатида ҳам кўрилиши мумкин.\nСенинг келишингни билганим учун, қанча керак бўлса шунча кутишим мумкин;\nШаҳар билан танишишнинг энг қулай усули, бу ерда қандай ишлашларини, бу ерда қандай севишишларини ва бу ерда қандай ўлишларини аниқлашга ҳаракат қилишдир;\nУруш бошланганда одамлар, одатда, шундай дейишади: «Хўш, бу узоқ давом этмайди, чунки бу жуда аҳмоқона». Дарҳақиқат, уруш ҳақиқатан ҳам жуда аҳмоқона, аммо бу уни узоқ вақт давом эттиришга халақит бермайди;\nМен ёлғиз ўзим бахтли бўлишдан уяламан.\nКамю адабиёт соҳасида Нобел мукофотини олган биринчи африкалик эди. Камю жазоирлик. У мукофотни 1957 йилда «Адабиётда инсон виждонининг аҳамиятини очиб беришга қўшган улкан ҳиссаси учун» олди. Ўшанда Камю 44 ёшда эди;\nАльбер Камю ҳам худди Эрнест Хемингуэй, Владимир Набоков ва Виржиния Вулфлар каби китобларини тик туриб ёзарди.\n09:08 Бугун 1552\n08:49 Бугун 2678\n08:28 Бугун 5426\n08:07 Бугун 8620\n00:26, 11.07.2020 139493\n00:06 Бугун 117998\n15:32, 11.07.2020 114385\n22:24, 10.07.2020 114291


Бир танишим бор эди. Ҳозир ўтиб кетган. Икки-уч йилда чорраҳа ёки метро вагонида тўқнаш келиб қолардик. У қўлига рубоб олиб қўшиқ куйларди. Бўйи паст, озғин ва сап-сариқ бўлса-да, аёлларга ўч эди, сурбетларча аёлларни “ўрамоқ”чи бўларди.\nМен унга “Сиз чумчуқмижозсиз, қонингиз қайноқ”, дердим. Бўйи ярим қарич бўлиб, баланд бўйли қиз ва аёлларга ҳам хушторлик қилмоқчи бўларди. Мен унга ҳазил оҳангида эътироз билдирардим: “Новча қизлардан нари юринг, улар шундоғам кам, мениям ўйланг”.\nБиз талаба эдик. Унинг қишлоқда хотини ва иккита боласи бор эди. Қандай қилиб иккита болали эркак ўқишга кирдийкин, деб ҳайрон қолардим. Ахир оиласини ким боқади? Уйдагилар боқади, дерди у шу масала билан қизиқанимда.\nКатта курс бўлгач, қишлоққа бориб хотинини иккита боласи билан энасиникига ҳайдаб, уйни сотиб, Тошкентга қайтиб келди. Қўйлиқ томондан бир хонали уй олиб, ёшларни насроний динига даъват қиладиган бир армани хотинга уйланиб, ҳеч қанча ўтмай насронийлар черковига бориб, диний қўшиқ куйлашни одат қилди.\nУ динини ўзгартирганди. Черковда диний қўшиқ куйлагани учун унга пул беришар экан. “Тирикчилик. Қўшимча даромад”, деди у черковга нима мақсадда боришини сўраганимда.\nОрадан бир муддат ўтиб армани хотини билан ажрашиб кетди ва черковга боришни ҳам бас қилди. Тўқсонинчи йиллар эди… Орадан ҳеч қанча ўтмай бева муслима аёлни топиб олди. Шу аёл таъсирида аллақандай ҳужраларда ислом динини ўрганишни бошлади. “Энди ўзимизга ўтдингми”, деб сўрадим.\n“Тирикчилик. Қўшимча даромад”, деб жавоб берди. Ҳужраларда дин илмини ўрганганларга бепул озиқ-овқат ва бошпана бериларкан”. “Мен улардан товар оламан”, деди у.\nУ кўса эди. Иягида саккизта туки соқолман деб тикрайиб турарди. Орадан бир мунча вақт ўтиб хотини ва товар берадиганлар билан уришиб қолиб, хотини билан ажрашди ва диний илм ўрганишни бас қилди.\nИскаланиб юрган ит егани бир нарса топади, деганларидек, у пана-пасқамда юриб “кришначи” ўзбек аёли билан танишиб қолди. Бу сафар у жилтига саккизта қўли бор Кришна- хотин маъбуд сурати туширилган китоблар сотарди.\nБу пайтга келиб ўқишни тугатиб, тўрт томонга тарқалиб кетдик. Уни жуда кам кўрадиган бўлиб қолдим. Шу кунгача икки марта кўрдим, холос. Ўшанда унинг қайсидир институтда маънавиятдан дарс бераётганини билиб олдим.\nОхирги марта уни Янгиободдаги эски-тускилар сотиладиган бозорда кўриб қолдим. “Шу ерда тирикчилик қиляпман, даромад ёмон эмас”, деди. “Энди жойингизни топибсиз! Бу ердан ақа-бақа кетманг “, дедим унга жиддий оҳангда.\nГапидан билдимки, хотини ҳам шу бозорда нимадир сотади ва хотинни ҳам шу ердан топиб уйланган. ” Эски-туски нарсалардан тери касали юқтириб олиш мумкин, эҳтиёт бўлинг”, деб унга фойдали маслаҳат ҳам бердим.\nКейин эса хотинбозлигига ишора қилиб: “Эски бозорда болдири ва бетига доғ тушган б.у. гўзаллар кўп бўлади”, дедим.\nШу ёзувларимга прототип бўлган шу ҳикоясифат нарсамни ёзишимга туртки берган инсон ўн беш кунлар бурун коронавирусдан ўлди. У охирги пайтлар ўлдирди, отиб кетти, зўрлади, деган мазмундаги дедектив асарлар ёзарди. Унинг бу дунёда сарсон, адашиб юришига коронавирус чек қўйди.\nАйрим фикрларни ёзаётганимда хаёлимга қамоқхона, ҳибсхона, сўконғич, сигарет тутунини бетингга пуфлайдиган терговчи келади.\nЎчираман бунақа оқибати ёмон фикрларни. Тинчлик керак.\nЯна бир хил фикрларни ёзаётганимда хаёлим кўзгусида муҳташам зал, безатилган саҳна, бир қўлида фахрий ёрлиқ, иккинчи қўлида медал ушлаб мен томон келаётган оқ юзли, икки бети лўппи амалдор акс этади.\nКеракмас виждон оғриғи, ўчир бунақа фикрларни, дейман ўзимга ўзим. Кўнгилга хотиржамлик керак.\nДемак, ёзаётган фикрларим ҳибсхонани ҳам, мукофот бериладиган саҳнани ҳам эслатмайди.\nФикрлаш ўпқон яқинига хатарли яқин келишдир.\nКексайганда хатар керакмас. Чойхона тўрида ёнбошлаб ётганим яхши. Кечадан пахта теримларни ҳам бошлаб олдик.\nҲатто бир гала лўли хотинлар ҳам ўз хоҳишлари билан пахта теряпти.\nЛўли хотинлар ўзлари келди. Пахта терсак бўладими, деб сўради.\nБўлади, дедик биз.\nПахтанинг килоси минг сўм. Лўли хотинларнинг ўзлари уйга сўраб келди: “Пахта терсак майлими”, деб.” Майли”‘, дедик биз. Ичида оппоғроғи ҳам бор экан.\nШу ёшга етиб, лўли хотинларнининг пахта терганини ҳеч қачон кўрмагандим. Пандемия уларнинг тиланчилик иқтисодига ҳам зарба бердимикин?\nҲозиргина маҳалла дўконида кўрдим: кимё заводи чиқиндисидан кимё олимларининг рецепти бўйича тайёрланган зарарли ва заҳарли шарбат қутисига лотин ҳарфда Bog’bon деб ёзиб қўйилибди.\nШу ёзувни ўқиб жаҳлим чиқди.\nТонналаб олмаларим омборда сотилмай ётибди. Оломон эса дўкондаги заҳарли шарбатга интилади.\nШу шарбат умрларингни тенг яримга қисқартиради, десам сен қаердан биласан, дейсизлар кўзларинг олайиб.\nКичкиналигимизда ҳақиқий олма шарбати,олма мурабболари бўларди. Ҳозир қани улар?! Йўқ улар.\nЧунки меваларни қайта ишлайдиган заводларни вайрон қилдик, ғиштини, темирини сотдик, ўрнига тўйхона ва ошхона қурдик.\nМустақил бўлиб ўз юртимизни ёвдан баттар талон-тарож қилдик.\nТайёр заводларни, тайёр инфратузилмаларни бузиб йўқотдик.\nҚанақа боғбонсан. Шарбат деб заҳар олиб келаётган монополистсан.\nТамом. Гапим шу.\nОнги уйғонмаган оломон тайёр олмага боқмайди, кимёвий олма шарбатига интилади.\nОнги боғланган оломон…\nËзувчи Раҳимжон Раҳмат асари эди\ndata-title="Пахта тераëтган лўлилар" data-description="<!-- wp:paragraph --> <p>Бир танишим бор эди. Ҳозир ўтиб кетган. Икки-уч йилда чорраҳа ёки метро вагонида тўқнаш келиб ..." data-image="https://eltuz.com/wp-content/uploads/2020/03/rasm42889.jpg" data-url="https://eltuz.com/kozqarash/215058/" data-services="facebook,odnoklassniki,twitter,telegram" data-counter="ig">\n“Адолат кўзгуси” газетаси бугунги ўзбек мактабларидаги ачинарли ҳолатлардан бири, яъни таълим муассасаларида сохта диплом билан дарс бераётган ўқитувчилар борлигига ...\n«Алвидо, Жаслиқ!» 44-қисм. «Косонда ўлишинг осон»\n«Йигирма иккита маҳкум ва яна шунча войсковой бирданига изолятор томон чопа бошлайдилар. Войсковойлар йўл бўйи маҳкумларни дубинкалари билан савалаб ...


Вилоятда “оилада зўравонликсиз қозоғистон” пилот лойиҳаси амалга оширилади\nВилоятимизда Бош прокуратуранинг “Оилада зўравонликсиз Қозоғистон” пилот лойиҳасини амалга оширишга бағишланган кенгайтирилган йиғилиши ўтди. Лойиҳанинг мақсади – турмушда зўравонлик ҳолатларига чек қўйиб, унинг олдини олиш ишларида самарали чораларни аниқлашдан иборат.\nЙиғилишда вилоят ҳокими Жансейит Туймебаев, Бош прокурор ўринбосари Андрей Кравченко, давлат органларининг вакиллари, халқаро ҳамда ноҳукумат ташкилотлари, жамоат бирлашмалари раҳбарлари иштирок этишди.\n– Турмушдаги зўравонлик масаласи – одам ҳуқуқини бузадиган ҳодисагина эмас, балки, ўсиб келаётган авлод таълим-тарбиясига салбий таъсир кўрсатадиган ҳатти-ҳаракатдир. Ачинарлиси шуки, ҳозирги вақтда оилаларига зулм, куч кўрсатиш ҳолатлари авж олиб кетди. Бу эса, инсоннинг умрида қора доғ бўлиб қолади. Оиладаги зўравонликларни бартараф этиш учун ҳуқуқий ҳамда амалий чоралар ишга солиниб, унинг яширин сабабларини узил-кесил аниқлаш керак, – деди Ж. Туймебаев.\nЎз навбатида Бош прокурорнинг ўринбосари А. Кравченко лойиҳанинг умумий тамойилларини таништириб ўтди.\n– Ўтган йили Қозоғистонда оиладаги зўравонлик масаласига оид 500та ҳолат ўрин олган бўлиб, тергов ишлари олиб борилган. Ачинарлиси, бу кўрсаткич йил сайин юқорилаб бормоқда. Лекин, бу маълумот аниқ манзарани намоён этмайди. Оиладаги зўравонлик билан курашиш – бу ваколатли органларгагина тегишли масала эмас, жамият билан биргаликда курашиш зарур. Шунинг учун, фуқароларни мана шундай ишларга кўпроқ жалб этиш, уй шароитидаги низоларни бартараф этиш керак, – деди у.\nШунингдек, ҚР Бош прокурорининг алоҳида топшириқлар бўйича бош ёрдамчиси, учрашувда қайд этилган лойиҳа раҳбари Салтанат Турсинбекова зўравонликка қарши иш-ҳаракатлар ислоҳотининг асосий йўналишларига тўхталиб ўтди. Амалга оширилаётган тадбирлар доирасида таъкидланган ихтилофларнинг олдини олиш учун оилалар билан биргаликда мажмуавий ишлар олиб борилиши керак.\nИлк маротаба пилот лойиҳада оиладаги жанжалларни руҳий усуллар билан бартараф этиш бўйича иш олиб борилади. Шунинг учун вақтинча мувофиқлаштириш ва детоксия марказини тажовузкорлар билан иш олиб бориш нуқтасига айлантириш кўзланган. Бундан ташқари, зўравонлик қурбонларига бепул ёрдам кўрсатиш, қулайликни таъминлаш учун ҳар бир туманда ижтимоий-руҳий хизматлар кўрсатиш режаланган.\nШунингдек, аҳолига барча ижтимоий муҳим масалалар бўйича ёрдам кўрсатиб, кенг кўламли ишлар олиб боришни туман, шаҳарлардагина эмас, узоқ қишлоқларда ҳам уюштириш кўзланмоқда.\nДилбар ЗИЁМАТОВА, 2017-06-08, 10:24 166


"ҚВЗ" концертидан... Қувноқлар ва зукколар! 18.04.2012 06:52\n31 март ва 1 апрель кунлари "Истиқлол" санъат саройида "Қувноқлар ва зукколар" саралаб олинган жамоаларининг концерт дастури бўлиб ўтди. Унда "Қувноқлар ва зукколар" терма жамоасидан ташқари, Республикамизнинг турли вилоятларидан келган бошқа жамоа аъзолари ҳам ўз саҳна кўринишларини намойиш этдилар. Масалан, ҳар йили таълим муассасалари аро, анъанавий тарзда ўтказиб келинаётган "Тошкент кубоги" беллашувининг ўтган йилги ғолиби "Пахтакор" фан-клуб жамоаси, Ўзбекистон Миллий университетининг "Шоввозлар" жамоаси, Нукус Давлат Педагогика институтининг "Турон" жамоаси, Қорақалпоқ Давлат университетининг "Жайҳун" жамоаси, Бухоронинг "Омадли жентельменлар" жамоаси ва Навоий Давлат Кончилик институтининг "Қудалар" жамоаси бирлашган ҳолда "Омадли қудалар" жамоаси, Андижон ёшларининг "Андижон" жамоаси, ҳамда кичик терма жамоадан ташкил топган, "Ёшлар" терма жамоаси вакиллари қатнашдилар. Ҳайъат аъзолари "Ўзбекистонда хизмат кўрсатган маданият ходими", шоир Бобур Бобомурод, "Аъло FM" радиоси бош муҳаррири Олимхўжа Азимов, "Қувноқлар ва зукколар" ассоциацияси масъул ходими Сулаймон Умаров, режиссёр Авазбек Олимжонов, Ҳакамлар ҳайъати раиси Шукурилло Маҳкамовлардан иборат эди.\nКонцерт дастури давомида "Дутор" гуруҳи, Умидахон, Сирожиддин, Рухшона, "Манго" гуруҳи ҳам, ўз қўшиқлари билан иштирок этдилар.\nКўрик-танлов қатнашчиларининг асосий мақсади, ёшлар орасидаги иқтидорли ёшларга ўзларининг имкониятларини юзага чиқариш учун, шароит яратишдан иборатлиги ҳайъат аъзолари томонидан айтиб ўтилди.\nКонцерт дастури давомида, барча жамоалар вакиллари ва ҳакамлар ҳайъати орасида, "Қисқа-қисқа савол-жавоблар" шарти ҳам бўлиб ўтди. Унга кўра ҳакамлар ҳайъати аъзолари, жамоаларга турли "фалсафий" саволлар бериб, улардан қизиқарли жавоблар кутдилар. Барча жамоалар вакиллари саволларга ўзига хос равишда, қизиқарли ва кулгили тарзда, "гап келганда отангни ҳам аяма" қабилида жавоблар қайтардилар.\nЭнг ҳайрон қоларли жиҳати, барча жамоалар саҳна кўринишлари ичида, "Уммон" гуруҳи пародияси, уларга аталган "кўринишлар" борлиги эди. Қорақалпоқ Давлат университетининг "Жайҳун" жамоаси саҳна кўринишларининг мавзуси, неча йиллардан бери келаётган мавзу "Орол" мавзуси бўлди. Жамоалар ичида қизиқарли репертуар намойиш эта олгани, "Омадли жентельменлар" жамоаси ва Навоий Давлат Кончилик институтининг "Қудалар" жамоаси бирлашган ҳолда, саҳна кўринишлари намойиш этган "Омадли қудалар" жамоаси бўлди, назаримда. Ўзбекистон Миллий университетининг "Шоввозлар" жамоаси ҳам, ўз шижоати билан ажралиб туришди.\nЛекин, "Қувноқлар ва зукколар" терма жамоаси, ҳар галгидек, терма жамоа ўз чиқиши ва иқтидори билан бошқа жамоалардан устунлиги сезилиб турди ва томошабинлар томонидан жуда илиқ кутиб олинди! Улар 3 та саҳна чиқишини намойиш этдилар.\nУлар намойиш этган саҳна кўринишларидан айниқса, миллий кийимлардаги саҳна кўриниши, Даврон Кабуловнинг "теша тегмас" гап-сўзлари, "рекламага пародия", актёр Миркомил Мусаев ижросидаги саҳна кўринишлари, ҳамда "клиплар намойиши" томошабинлар томонидан олқишлар билан кутиб олинди.\nСаида Ваҳобова тайёрлади


Кўзларга нур бахш этаётганлар\nЎзбекистон дунёнинг кўплаб давлатлари, жумладан, Ҳиндистон Республикаси билан ўзаро манфаатли ҳамкорликни изчил ривожлантириб келмоқда. Доимий мулоқотлар ва муштарак интилишлар туфайли мамлакатларимиз ўртасида қарор топган ўзаро ҳурмат ва ишонч, яқин стратегик ҳамкорликка асосланган муносабатлар янги амалий мазмун билан бойиб бораётир.\nМамлакатларимиз ўртасидаги ҳамкорлик кўлами йил сайин кенгайиб бормоқда. Сиёсий, савдо-иқтисодий, илмий-техникавий, ижтимоий-маданий ҳамкорлик изчил ривожланмоқда. Ахборот технологиялари, тоғ-кон саноати, энергетика, тўқимачилик, фармацевтика ва бошқа соҳаларда самарали ҳамкорлик қилинаётир.\nИкки мамлакат ўртасида бошқа соҳалар қатори соғлиқни сақлаш соҳасидаги ҳамкорликни мустаҳкамлаш ўзаро алоқаларнинг муҳим йўналишларидандир. Ўзбекистон ва Ҳиндистон шифокорлари турли лойиҳалар, илмий тадқиқотлар устида ҳамкорликда иш олиб бормоқда, икки мамлакатда ўтаётган жарроҳлик операцияларида қатнашмоқда. Тиббиёт йўналишида мутахассислар ўртасида фаол тажриба ва ахборот алмашинуви йўлга қўйилгани бу борадаги ўзаро манфаатли ҳамкорликни тобора мустаҳкамламоқда.\nТошкентда ҳиндистонлик сармоядорлар иштирокида ташкил этилган «Orion Medicity» офтальмология маркази мамлакатларимиз ўртасида соғлиқни сақлаш соҳасида изчил ривожланиб бораётган ҳамкорликка ёрқин мисол бўла олади. Ўз фаолиятини 2011 йилда бошлаган ушбу тиббиёт муассасаси барча турдаги кўз касаллигини даволашга ихтисослаштирилган.\nМаълумки, офтальмологияда кўзни микроскоп усулида кўриш ва даволаш амалиёти яратилиши натижасида илгари даволаш имкони бўлмаган кўплаб хасталикларни даволашга эришилмоқда. «Orion Medicity» соғлиқни сақлаш марказида аҳолига юксак технологиялар воситасида тиббий ёрдам кўрсатилмоқда.\nЗамонавий андозалар даражасида барпо этилган марказда стационар, жарроҳлик, лаборатория ва стерилизация каби қатор бўлимлар мавжуд.\nУшбу тиббиёт муассасасида кўз касалликларини эрта аниқлаш ва самарали даволаш борасида тараққий этган мамлакатларда қўлланилаётган юксак технологиялар амалиётга кенг татбиқ этилмоқда. Жумладан, катаракта, миопия касаллигини даволашда қўлланилаётган лазер жарроҳлиги усули, глаукома ва неоваскуляр глаукомани даволашда қўлланилаётган ксеноколлаген дренаж имплантацияси, шишасимон тана ва тўр парданинг оғир хасталикларини даволашда қўлланилаётган витреоретинал жарроҳлик амалиётлари бунга мисолдир.\n— Ўзбекистонда хорижий сармоядорларнинг ҳар соҳада фаол ва самарали иш юритиши учун кенг имкониятлар ва имтиёзлар яратилган, — дейди «Orion Medicity» клиникаси раҳбари Бабулал Баҳадур. — «Orion Medicity» каби тиббиёт соҳасида фаолият юритаётган муассасалар учун солиқ, бож тўлови ва бошқа йўналишларда қулай имтиёзлар тизими жорий этилган. Бу соғлиқни сақлаш ташкилотларининг фаолиятини ривожлантиришда, техник базасини янада такомиллаштиришда муҳим омил бўлмоқда. Яратилган қулай имкониятлар бизнинг фаол ҳамкорликка қизиқишимизни оширмоқда. Яқин келажакда ўз фаолиятимизни янада кенгайтириб, муассасамиз таркибида кўп тармоқли диагностика маркази ташкил этиш ниятидамиз.\nКлиника аҳолига юксак сифатли кардиология ва лаборатория хизматлари ҳам кўрсатади. Марказ мазкур йўналишларда беморларга аниқ ташхис қўйишга ва уларни даволашга мўлжалланган Германия ва Япониядан келтирилган энг замонавий ускуналар билан жиҳозланган.\n«Orion Medicity» Тошкент тиббиёт академияси клиникаси, Республика травматология ва ортопедия илмий текшириш институти, Онкология илмий маркази ҳамда Ихтисослаштирилган урология маркази каби қатор тиббиёт муассасалари билан яқин ҳамкорлик алоқаларини йўлга қўйган. «Orion Medicity» Ўзбекистон Республикаси Соғлиқни сақлаш вазирлиги билан тузилган ҳамкорликка оид битимга мувофиқ, Ҳиндистондан соҳанинг етук мутахассисларини таклиф этган ҳолда беморларга бепул маслаҳат бериш билан ҳам шуғулланади. Улар иштирокида кўплаб конференциялар ва семинарлар, маҳорат дарслари ташкил этилмоқда. Шу билан бир қаторда, «Orion Medicity» томонидан кўплаб ўзбекистонлик шифокорлар Ҳиндистоннинг «Medanta The Medicity» соғлиқни сақлаш муассасасига малака оширишга юборилмоқда.\nКлиникада элликдан ортиқ малакали мутахассис фаолият юритади. Ушбу муассаса мамлакатимиздаги тиббиёт касб-ҳунар коллежлари битирувчиларини иш билан таъминлаш жараёнида фаол иштирок этаётир.\nТиббиёт марказида Кексаларни эъзозлаш йилида қариялар учун қатор имтиёзлар, даволаш нархларида чегирмалар таъсис этилган. Уруш фахрийлари бу ерда бепул даволанмоқда.\nЎзбекистон билан Ҳиндистон ўртасидаги алоқалар бундан буён ҳам барча соҳаларда ўзаро ишонч, ҳурмат, тенглик ва манфаатдорлик, стратегик шериклик тамойиллари асосида изчил ривожланиб, халқларимиз манфаатларига хизмат қилаверади.\nМазкур рукндаги бошқа мақолалар: « Замонавий тиббий хизмат\tХизмат — беминнат »


29 ноябр 2020, Тошкент вақти: 07:28\nКечки соат 6 дан то тунги 12-1 га қадар телевизор олдига чўкка тушадиган миллионлаб ўзбекистонликлар реал воқеликдан буткул узилиб¸ хаëл дунëсига кўчадилар.\nТошкент шаҳрида сериал ишлаб чиқаришга мўлжалланган медиа марказ қуриш режалаштирилмоқда.\nЎзбекистонда 2006 йил “Миллий сериал” лойиҳаси ишлаб чиқилган. Айни лойиҳа доирасида ҳар йили 20 соатдан зиёд фильм ишлаб чиқарилаяпти. Бу кўрсаткич йилдан йилга ошиб бориб, 2010 йилда 60 соатлик сериални тасвирга олиш режалаштирилган.\nХоразмлик Жасмина ҳам сериал ихлосмандларидан бири.\nЖасминанинг айтишича, маҳаллий телеканаллар орқали берилаётган телесериалларнинг барчасини оила аъзолари билан мунтазам томоша қилишади.\n-Сериаллар жуда қизиқ. Қолдирмасдан кўрамиз. Сериал бўладиган пайтгача ҳамма ишларни тугатиб¸ ҳаммамиз телевизорнинг тагида ўтирамиз. Навбатдаги серияларини кутиб ўтирамиз.\nСоат 18.30 да Ўзбекистон каналида “Ошин” сериали бўлади¸ 19.30 да Ëшлар каналида “Меҳмонжонлардан айланай”, деган сериал бўлади¸ соат 20.00 да яна Ëшлар каналида “Баҳор таровати” деган сериал бўлади¸ соат 20.10 да Ўзбекистон каналида “Туташ тақдирлар” деган сериал бўлади¸ соат 21.00 да Ëшлар каналида “Довюрак самурай” сериали¸ соат 22.00 да Ўзбекистон каналида “Жумонг” сериали бўлади. Биз барчасини оиламиз билан бир сериясини ҳам қолдирмасдан кўрамиз, дейди Жасмина.\nЖасмина сериал томоша қилиш орқали ҳаёт ташвишларини унитишга ҳаракат қилади.\n- Сериал кўрган пайтда одам ўзининг қайғуларини унутади. Қорнимиз оч бўлса ҳам¸ ўтириб сериал кўрамиз. Шу сериал кўриш билан алданиб, кунимиз ўтади, дейди Жасмина.\nАйни пайтда “Ўзбекистон” телеканали орқали намойиш қилинаётган “Туташ тақдирлар” филми ўзбек кинематографияси тарихидаги энг йирик сериал ҳисобланади. 40 сериядан иборат ушбу фильм “Ўзбектелефилм” унитар корхонаси томонидан тасвирга олинган.\nСанъатшунос Қамариддин Ортиқов кейинги пайтда ўзбек сериалларининг кўпаётганини олқишлайди. Лекин санъатшунос ўзбек сериалларининг мазмун ва савияси жуда паст эканлигини айтади.\n- Ўзбек телевидениесида “Оталар сўзи – ақлнинг кўзи” деган эшиттириш бўларди. Ўшанинг мазмун моҳиятини ҳозир энди сериалга йўналтиришаяпти.\nСериаллар жуда ҳам дидактик¸ ақл ўргатадиган. Худди бошқа мавзу йўқдек¸ улар мавзу жиҳатидан қариндошчилик¸ қудачилик¸ қайнона- келин муносабатлари атрофига қурилади.\nИжтимоий ëки фалсафий фикрлар ҳозирги сериалларда йўқ. Ўзбек сериалларининг психологик¸ реалистик томондан анча камчиликлари бор ҳали, дейди Қамариддин Ортиқов.\nАйни кунларда маҳаллий телеканаллар орқали “Меҳмонжонлардан айланай” номли ўзбек сериали ҳам намойиш қилинаяпти.\nХоразмлик Жасмина сингари минглаб сериал ишқибозлари бу каби ўзбек сериалларидан қониқишини айтишади.\nЛекин тошкентлик Сурайё исмли аёл умуман сериал томоша қилмайди. Сурайё ҳатто болаларига ҳам сериал томоша қилишни таъқиқлаганлигини айтади.\n- Бу сериал нафақат вақтимизни¸ балки болаларимизни онгини¸ фикрини ўғирлаб олаяпти. Онгимизга¸ руҳимизга қўйилаëтган бомба бу.\nМия фикрларнинг ошқозони. Ошқозонимиз ҳазм бўлмайдиган овқатни еб, бўкиб касал бўлгандай¸ мияларимиз ҳам¸ онгимиз ҳам бўкиб ëтипти. Калориясиз фикрларга тўлиб ëтипти. Мия уни қайта ишлаб чиқиши керак.\nСериал эса ҳеч қандай фикр бермайди. Болаларимни шу нарсадан ҳимоя қилиш учун сериал кўрмайсизлар, деганман. Руҳинг билан онгинг кўзга кўринмайди. Лекин бу уни сақлаш керак эмас, дегани эмас-ку, деб айтдим болаларимга. Болалар ўша кундан бошлаб сериал кўришдан тўхташди.\nБолаларим сериал кўрган пайтларида сериал болаларимни мендан тортиб олди, деб айта оламан. Мен боламни ўзимники қилиш учун шу йўлни танладим. Ҳозир улар сериал ўрнига китоб ўқишади, дейди Сурайё.\nМухолифат фаоли Отаназар Орипов сериаллар билан боғлиқ ҳолатни салбий баҳолайди. Унинг фикрича, ҳукумат сериаллар орқали одамларнинг онгида мафкуравий бўшлиқ пайдо қилиш истагида.\n- Телевидениеда мафкурасизлик¸ ғоясизлик яққол сезилиб туради. Мана шу чиқаётган сериалларни мафкурасизлик ва ғоясизлик меваси, деб ҳисоблайман.\nҲукуматнинг асосий ташвишларидан биттаси¸ одамларни кўпроқ банд қилиш¸ ўзи билан ўзини овора қилиб қўйиш. Бу сериаллар одамларни ҳаëтий муаммолардан четлатиш¸ чалғитиш учун кўрсатиляпти.\nОдамлар иқтисодий ва ижтимоий муаммолардан чарчаган пайтлари ўзларини овутиш учун сериал томоша қилишни маъқул топишаяпти. Бу махсус қилинаётган иш дейиш мумкин, дейди Отаназар Орипов.\nЯқинда “Ўзбеккино” агентлигида ўтказилган ижодий конференциясида “кинематография соҳасининг ўзбек халқи ҳаётидаги, айниқса ёш авлод тарбиясидаги ўрни ва аҳамиятини, ғоявий-бадиий савиясини ошириш борасидаги ҳаракатларни кучайтириш” лозимлиги таъкидланди.


Қирғизистон хавфсизлик идораси ҳибсхонасида қолаëтган ўзбекистонлик таниқли журналист Бобомурод Абдуллаевнинг кекса онаси 11 август куни Ўзбекистон президентига видеомурожаат қилиб¸ “туҳмат билан қамалган” ўғлини озод қилишни сўради.\nЎзбекистонлик таниқли журналист Бобомурод Абдуллаевнинг онаси¸ 73 яшар Гавҳаржон Мадаминова 11 август куни президент Шавкат Мирзиëевга видеомурожаат қилди.\nГавҳаржон Мадаминова ўғлининг Тошкент шаҳар Мирзо Улуғбек туман прокуратураси қўйган айблов билан ҳибсга олиниши ортида¸ уни жисмонан йўқ қилиш ҳаракати ëтганидан қаттиқ қўрқувда эканини айтади.\n-Болам сизни ҳамма вақт қўллаб-қувватлаб келган. “Мирзиёев бўлмаганда, мен ҳеч қачон озодликка чиқмас эдим, мени Мирзиёев чиқарди”, деган эди. Сиздан илтимосим – мен она сифатида қўрқиб турибман, чунки олдинги суд пайтида тергов изоляторидагилар боламга: “Сен бугун чиқиб кетяпсан, яна сен бизнинг қўлимизга тушасан, янаги сафар бошқача қилиб сени қўлга туширамиз. Сени бир йилга қаматсак ҳам, шу ердан тирик чиқмайсан, суякларингни тош майдалагичда майдалаб, онангга суякларингни жўнатамиз”, дейишганди. Болам бу сўзларни суд залидаям, видеочиқишларидаям айтган эди. Илтимос, менга ёрдам беринг. Мени боламга туҳмат қилиб, қаматиб, уни йўқ қилиб юборишмоқчи. Мен Мирзо Улуғбек туман прокуратураси қўйган айбловдан норозиман. Бу боламга уюштирилган туҳмат, деб биламан.\nЖурналист ўзбек ҳуқуқ тизимлари томонидан Facebook ва Telegram тармоқларида “Қора мерган” тахаллуси билан тарқатилаëтган чиқишлар муаллифи эканликда айбланмоқда. Кескин мухолифат руҳидаги бу чиқишларда Ўзбекистон олий ҳокимияти¸ хусусан¸ биринчи оила ичидаги низо¸ коррупция¸ қолаверса¸ Шавкат Мирзиëевнинг Бош вазир ва Жиззах вилояти ҳокими лавозимида ишлаган давридаги ишлари ҳақидаги иддаолар илгари сурилмоқда.\nГавҳаржон Мадаминова¸ ўғлининг “Қора мерган”га алоқаси йўқлиги ҳақида қамалишидан олдин махсус видеобаëнот қилгани¸ қолаверса¸ у қамоққа олингандан сўнг ҳам бу чиқишларнинг давом этаëтгани¸ Абдуллаевнинг “Қора мерган”га алоқаси йўқлигини кўрсатишини айтади.\nБаëнотда¸ Қирғизистон ҳукуматига Қийноқларга қарши халқаро конвенция аъзоси сифатида Абдуллаевни қийноқлар мавжуд давлатга жўната олмаслиги¸ қолаверса¸ қочқинлик мақоми сўраган шахсни ҳам у қочган давлатга қайтариш халқаро инсон ҳақлари нормаларига зид экани эслатилган.\n10 август куни Бишкекдаги Биринчи май туман суди судьяси Абдразақ Бўрўмбаев Бобомурод Абдуллаевни жорий йил 8 сентябригача ҳибсда қолдириш ҳақида қарор чиқарди.


Хитой навбатдаги беш йиллик режа ҳақида мароқли видеолавҳа орқали ҳикоя қилиб берди\nХитойнинг “Синьхуа” ахборот агентлиги махсус анимацион ролик яратиб, у орқали иқтисодий ривожланиш беш йилликларининг 13-босқичи қанчалик зарур эканлигини асослаб беришга интилди. Видеолавҳа YouTube сервисида жойлаштирилди.\nРоликнинг 4 нафар анимацион персонажи инглиз тилидаги қўшиқда Хитой ҳукуматининг иқтисодий сиёсати ҳақида гапириб беради. Томошабинлар Хитой келажаги шунга боғлиқ эканлигини тушуниб олишади.\nЭслатиб ўтамиз, 26 октябрь куни Пекинда Хитой Коммунистик партияси пленумининг уч кунлик йиғилиши бошланди. У янги беш йиллик режасини қабул қилиши кутилмоқда. 2016-2020 йилларни қамраб оладиган мазкур лойиҳа иқтисодиётнинг барча соҳаларига жорий қилинади.


«Сарҳисоб» танловида иштирок этинг! – .:: Xadicha.uz\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмита, Ўзбекистон Матбуот ва ахборот агентлиги, Ўзбекистон Миллий телерадиокомпанияси, Ўзбекистон мусулмонлари идораси, Ўзбекистон халқаро ислом академияси билан ҳамкорликда мустақиллик йиллари Ўзбекистонда диний-маърифий соҳада амалга оширилаётган ислоҳотларни кенг тарғиб этиш, тинчлик ва осойишталикни қадрлаш, динлараро бағрикенглик ва ҳамкорлик ғояларини оммалаштириш, халқимиз, айниқса, ўсиб келаётган ёш авлодни ёт ғоялардан ҳимоя қилишда фаоллик кўрсатган ижодкорларни қўллаб-қувватлаш ва муносиб рағбатлантириш мақсадида «Сарҳисоб» танловини ўтказади.\nТанловнинг ҳудудий босқичида 2020 йилнинг 1 январидан 2020 йилнинг\n1 декабргача газета ва журналларда босилган, радио орқали эфирга узатилган, телевидениеда кўрсатилган ва Интернет тармоғида эълон қилинган материаллар 2020 йилнинг 10 декабрига қадар қабул қилинади. Ҳудудий босқич ғолиблари республика босқичида қатнашиш ҳуқуқини қўлга киритишади.\nТанловнинг ҳудудий босқичи 10 декабргача ўтказилиши кўзда тутилган.\nРеспублика босқичи ғолиблари ҳудудий босқичда ғолиб чиққан иштирокчилар орасидан ҳакамлар ҳайъати томонидан танлов асосида сараланади. Танлов ғолиблари ОАВда эълон қилинади.\nэнг фаол тарғиботчи (I, II, III ўринлар);\n– муаллифнинг турар жойи, уй ва иш телефонлари;\nТанловда иштирок этувчиларнинг материаллари ҳар бир ҳудуд бўйича Ўзбекистон мусулмонлари идорасининг ҳудудий вакилликларига топширилади. Боғланиш учун маълумотлар:\nАндижон вилояти (74) 228-01-58\nБухоро вилояти (65) 224-40-51\nЖиззах вилояти (72) 223-85-30\nНавоий вилояти (36) 225-17-47\nНаманган вилояти (69) 226-10-01\nСамарқанд вилояти (66) 235-34-18\nСирдарё вилояти (67) 227-23-00\nСурхондарё вилояти (76) 225-52-00\nФарғона вилояти (73) 226-72-44\nХоразм вилояти (62) 228-44-38\nТошкент вилояти (95) 142-14-54\nТошкент шаҳри (71) 235-22-21\nҚашқадарё вилояти (75) 225-56-32\nҚорақалпоғистон Республикаси (61) 229-02-64\n«Сарҳисоб» танловида иштирок этинг ва ғолиб бўлинг!


Жамшед Аҳмадзода: -Пойтахт янада кенгайтирилади - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 26 Январ 2017\tКӯришлар: 684\nЖаннатмакон юртимиз пойтахти – Душанбе шаҳри кундан-кунга янгича чирой очиб бормоқда. Айниқса, кўкка ўрлаган осмонўпар биноларни айтмайсизми... Маъмурий бинолар қаторида турар жой манзиллари қурилиши ҳам кенг кўламда олиб борилаяпти. Лекин болалар майдончалари учун мўлжалланган ҳудудларда ҳам катта қурилишлар бошлаб юборилиши аксар вақтларда атрофда яшовчиларнинг\nнорозиликларига сабаб бўлмоқда. «Уйлар бир-бирига жуда яқин бўлиб қолди». «Уйимга қуёш нурлари тушмай қолди», «Болалар ўйнашига майдонча қолмади», каби норози оҳангдаги гаплар қулоққа чалинади. Бу ва бошқа бир қатор саволларга Тожикистон Республикаси Ҳукумати қошидаги Меъморчилик ва қурилиш комитети раиси Жамшед Аҳмадзода жавоб бериб ўтди.\n«Сўнгги йилларда мамлакат пойтахтида кўп қаватли турар жойларнинг кенг кўламда қурилаётгани шаҳарнинг, аллақачон, эскириб қолган мавжуд инфратузилмаларига мувофиқ эмас. 2015 йилда Меъморчилик ва қурилиш комитети томонидан пойтахт маъмуриятига турар жойларнинг бир-бирига жуда яқин масофада қурилишини вақтинча тақиқлаш илтимоси билан мактуб жўнатилди. Бир вақтнинг ўзида ҳар бир участканинг бутун тафсилотларини ўз ичига олган режа таклиф этилган бўлиб, шундан кейингина ўз хулосамизни берамиз. Ва фақат ушбу хулосалар асосида тегишли қарор чиқарилади»,- деди комитет раиси Жамшед Аҳмадзода.\nУнинг сўзларига кўра, шундан кейин мактубга жавоб тарзида янги турар жойлар қурилишига доир қарорлар чиқариш тақиқланган. 2012-2014 йилларда бошланган турар жой биноларининг қурилиши давом этмоқда. Бундай қурилишларга янги қарорлар 2016 йилнинг декабридан берила бошланган.\n«Ҳозир биз ҳар бир участка қурилишини яхшилаб режалаштираяпмиз. У ерда савдо марказлари, магазинлар, мактаблар, болалар боғчалари ва тиббиёт муассасалари қурилиши назарда тутилади. Муҳандислик иншоотлари ҳисобга олинади ва шундан кейингина бу режа келгусида амалга ошириш учун берилади. Бундан ташқари, пойтахт инфратузилмалари модернизацияси бўйича дастур ишлаб чиқилган бўлиб, ҳар куни мавжуд барча муаммолар юзасидан тегишли чоралар қабул қилинмоқда»,- деди Жамшед Аҳмадзода.\nКўп қаватли биноларда ювилган кийимларни дорга осишда ҳам кўпинча муаммолар кўзга ташланади. Бунинг устига, «Кийимларни кўча томонларга османглар»,- деган буйруқлар ҳам бўлиб туради. Ушбу масала юзасидан комитет раиси: «Қурилаётган биноларда барча шароитлар бўлишини ҳисобга олаяпмиз. Кир ювиш, қуритишга мосланган алоҳида хоналар, шунингдек, меҳмонхона ёнида меҳмонлар учун алоҳида яна битта ванна бўлиши ҳам инобатга олинмоқда»,- дея жавоб берди.\nҚурилаётган кўп қаватли турар жой биноларининг зилзилага чидамлилиги борасида гап кетганида, Жамшед Аҳмадзода шундай жавоб берди: «Уйлар қурилиши сейсмик устуворлигида барча меъёрларга амал қилинмоқда. Чунки биз Тожикистон Сейсмология институти билан биргаликда ишлаймиз. Уларнинг хулосаларидан кейингина қурилишга ижозатнома берамиз. Пойтахтдаги барча янги турар жой бинолари зилзилага бардош бера олишини ишонч билан айтишим мумкин».\nСаноат минтақаларида истиқомат биноларининг қурилиши масаласи ҳақида гап кетганида, Жамшед Аҳмадзода комитет томонидан саноат минтақасида истиқомат уйлари қурилишига бирорта ижозатнома берилмагани, чунки бу турар жой қурилиши меъёрлари ва стандартларига зид эканлигини қайд қилди.\nШунингдек, Меъморчилик ва қурилиш комитетининг матбуот анжуманида мамлакатимиз бир қатор шаҳру ноҳияларининг бош режалари ҳақидаги масалалар ҳам кўтарилди.\nУнда таъкидланишича, Душанбе шаҳрининг бош режаси 1983 йили ишлаб чиқилиб, унинг татбиқи 2006 йили узайтирилган. Унга кўра, пойтахт ҳудуди қарийб 10 минг гектарга кенгайтирилади. Янги бош режага биноан, пойтахтнинг ҳозирги 12,5 минг гектарлик ҳудуди Ҳисор шаҳри ва Рўдакий ноҳияси ерлари ҳисобидан яна 9,5 минг гектарга оширилади. Бу 2040 йилгача босқичма-босқич амалга оширилади. Жумладан, янги бош режа аэропортни пойтахтдан ташқарига олиб чиқишни ҳам назарда тутади.\nМеъморчилик ва қурилиш комитети раиси мамлакат парламенти янги биноси Қишлоқ хўжалиги вазирлиги ва парламентнинг ҳозирги биноси ҳудудидаги 8 гектар майдонда қурилишини маълум қилди.\nМаяковский театрининг собиқ биноси ва бузилиши кўзда тутилган Президент қасри ўрнида Тожикистон Республикаси Ҳукуматининг янги биноси бунёд этилади.\nПарламент ва Ҳукуматнинг янги бинолари ўртасидаги ҳудуд пойтахтликларнинг сайр қилишлари учун гуллар экилган хиёбонга айлантирилади.\nБугун: 20-01-2020 23:43:43


АҚШда 2,7 млрд долларлик атом сув ости кемасига ном бериш маросими бўлиб ўтди » Daxshat.Uz Universal Portal | Tas-ix\nАҚШда 2,7 млрд долларлик атом сув ости кемасига ном бериш маросими бўлиб ўтди\nҚурилиши 2,7 млрд долларга айланган, АҚШ ҳарбий-денгиз кучларининг энг янги атом сув ости кемаси расман USS Colorado деган ном олди. Кемага ном бериш маросими 3 декабрда Гротондаги (Коннектикут штати) ҳарбий верфда бўлиб ўтди.\nАнъанага кўра, сув ости кемасининг тумшуқ қисмига шампан виноси солинган шиша идишни уриб синдириш ҳуқуқи АҚШ ҳарбий-денгиз кучлари вазири Рей Мабуснинг қизи Эннига тақдим қилинди.\nUSS Colorado кемаси қурилиши 2012 йил мартида бошланган. Кема кўп мақсадли Virginia сув ости кемалари турига мансуб. Сув ости кемаси АҚШ ХДК ихтиёрига расман 2017 йил сентябрида берилиши керак. Бу вақтга келиб у АҚШ ХДК қуролланишида бўладиган бундай урдаги 15-кема бўлади. Кемани General Dynamics Electric Boat кемасозлик корхонаси қурган.\nVirginia туридаги сув ости кемалари чуқурликда душман сув ости кемалари билан курашиш ҳамда соҳил яқинидаги операцияларни ўтказиш учун мўлжалланган. Кеманинг узунлиги 115 метрни ташкил қилади, ўз ичига 134 кишидан иборат экипажни сиғдира олади ва ўз бортида Tomahawk қанотли ракеталарини олиб юра олади.\nБундай синфдаги охирги сув ости кемаси – USS Illinois октябрь охирида сафга киритилганди. Virginia туридаги 14-сондаги сув ости кемаси – USS Washington АҚШ ХДКга кейинги йилда топширилиши кутилмоқда.\nHacKeR_763 1 017 04.12.16\nПутин: Россия 2016 йил бошидан буён 4,6\nХитой АҚШнинг операциясига\n"Фукусима-1" АЭСида биринчи марта


Ҳарам ҳақида билган ва энди билаётганларимиз - UzAnalytics\nЎзбекистонликларнинг аксарияти ҳарам ҳақида маълумотларни энг аввало ўз халқи тарихидан оладилар. Зеро, ўтмишда кўплаб хотин ва канизакларга эга бўлиш маҳаллий ҳукмдорлар учун одатий ҳол эди. Баъзи хотинларнинг саройдаги мавқеи жуда баланд бўлиб, сиёсий қарорлар қабул қилишда ҳам қатнашганлар. Мисол учун Амир Темурнинг катта хотини, Чиғатой улуси хони — Қозонхоннинг қизи Сарoй Мулк хoним (Бибихоним)ни олайлик. Маълумотларга қараганда, Бибихоним Темурнинг энг яқин маслаҳатчиларидан бири бўлган. У ҳукмроннинг набираси – шаҳзода Мирзо Улуғбекка ҳам тарбия берган аёл эди.\nБундан ташқари, ўқувчиларимиз ҳарамлар ва унинг аёллари ҳақида романтик тарзда тасвирланган инглиз ёки рус тилидаги фильмлар ва китоблардан ҳам ўрганиши мумкин. Шундай бўлса-да, биз ҳарам нима эканини қанчалик яхши биламиз? Бу шарҳ дунё матбуотида ҳарам ва ҳарамдаги аёллар билан боғлиқ баъзи мақолаларга назар ташлаб, шу мавзуга оид баҳсларни ўрганиш имконини беради.\nҲарам тасвири – содда, аммо драматик\nБир неча йил олдин Ўзбекистонда “Муҳташам юз йиллик” номли турк сериали кўпчиликнинг эътиборини қозонган. Телесериал оддий канизакнинг ҳокимият учун курашда ғолиб чиқиб, Ҳуррам Султон номи билан машҳур маликага айланишини драматик ва ўта қизиқарли сюжет асосида тасвирлагани учун ҳам кўплаб мамлакатларда севиб томоша қилинди. Аммо режиссёрлар тарихий фактларни юзаки тасвирлаб, бу камчиликни драматик таъсирни янада ошириш мақсадида чиройли либосу декорацияларга урғу бериш билан ёпишга урингани учун ҳам танқидга учради.\nҚизиғи шундаки, бу тасвир бизнинг ҳарам ҳақидаги умумий тушунчалаларимизга зид эмас. Биз “ҳарам” сўзи нимани англатишини биламиз, қолгани эса хаёлот кучига боғлиқ. Шу билан бирга, сериaлнинг режиссерларини ёки умуман олиб одамларни айблаш тўғрими? Қолаверса, ҳарам ҳаёти “шахсий” ҳаётнинг бир қисми бўлган. Ҳарамда яшаган аёллар ҳаёти қандай кечгани ҳақида сўзловчи манбалар жуда кам. Бу Усмонийлар, Буюк Мўғуллар империяси ва ўзимизнинг хонликларимизга ҳам бирдек тааллуқли. Шунга қарамай, эҳтиросли тарихчи ва мутахассислар ўтмишни ўрганиб, баъзида ўз кашфиётлари натижаларини кенг оммага тақдим этмоқдалар. Эҳтимол, уларнинг бу кузатувлари ҳарам билан боғлиқ баъзи афсоналарни йўққа чиқариш, ушбу тарихий масалага аниқлик кириш имконини берар…\n«Ҳар бир уй ҳужалигининг хусусий қисми», аммо «мактаб» ҳам эмас\nБерлиндаги Озод университети (Free University of Berlin) Ислом маданияти санъати тарихи профессори Венди Шоу, Al Jazeera учун ёзган мақоласида ҳарам биз ўйлаган нарса эмаслигини таъкидлайди. Унинг фикрича, “ҳарам ҳар бир уйнинг қисми бўлиб, хусусий ва умумий жойни ажратадиган, эркаклар кутиб олинадиган меҳмонхонадан фарқ қиладиган ичкари жой ҳисобланган”.\nЭътиборли жиҳати шундаки, профессор ушбу мақоласида ҳарам ҳақидаги икки янглиш талқинни танқидий таҳлил қилади. 2016 йилда ёзилган мақолада у нафақат Ғарб муаллифларини илҳомлантираётган Ориентализмга (шарқшунослик) қарши, балки “Туркиянинг президентлик риторикасида катта ўрин тута бошлаган Усмонийлар империясини идеаллаштириш” доирасида ҳам ҳарамни кўкларга кўтариш ҳаракатига қарши эканини билдиради. Бу мақола Туркия президенти Ражаб Тойиб Эрдўғоннинг рафиқаси Эмине Эрдўғоннинг сўзларига жавоб эди. 2016-чи йилда Халқаро хотин-қизлар куни муносабати билан сўзга чиқган Туркиянинг биринчи хоними, Усмонийлар салтанати давридаги ҳарам Туркия тарихида ижобий роль ўйнаганини таъкидлаган. Сўзларига кўра, “ҳарамлар аёллар учун мактаб вазифасини ўтаган, бунда улар таълим олганлар, ҳаётга тайёргарлик кўрган ва саҳоват ишлари билан шуғулланганлар”.\nМавзуни яхшироқ тушунтириш учун муаллиф Ориентализмга, шунингдек, 18-асрда Антуан Галлард томонидан “Минг бир кеча”нинг таржима қилинишига кенгроқ тўхталиб, у ҳарам ҳақидаги шаҳвоний тасаввурларни озиқлантирган деган фикрни илгари суради. Муаллиф буни Ғарбий Eвропа рассомларининг чизган суратларда ҳам кўришимизни ҳам айтиб ўтади. Аслида, Европаликларнинг ҳарам ҳақидаги тасаввурлари ҳақиқатдан анча йироқ бўлиб, “ҳарам хотинлар, болалар ва қуллар яшаган оддий уй” бўлган, дейди Шоу. Муаллифнинг фикрича, бу ерда иерархия ҳукм сурган: канизакларнинг мавқеи босқичма-босқич кўтарилган, улар бу иерархиянинг чўққисига чиққанларида, ҳарамни якка бир шахснинг завқи учун эмас, балки фарзанд кўришга йўналтириб бошқаришга мойил бўлганлар. Профессорнинг фикрича, бугунги кунда фақат “Исломий Давлат” каби террористик гуруҳлар аъзоларигина ҳарамни тизгинсиз қўшилиш жойи сифатида тушунадилар ва аёл-қуллардан иборат ҳарамни урушда қўлга киритган ўлжаси сифатида кўрадилар”.\nАйни пайтда профессор ҳарамни мактабга тенглаштирган Эмине Эрдоғаннинг фикрига ҳам қўшилмайди. Муаллифнинг фикрича: “Бирон бир ҳарамда, ҳатто Усмонийлар ҳарамида берилган таълимни мактабга тенглаштириб бўлмайди… Мактаблар замонавий муассасалардир”. Олим мактаблар замонавий Туркиянинг асосини ташкил этишини таъкидлаб, Усмонийлар тарафдорлари томонидан ўша пайтдаги ҳарамни идеаллаштириш яхши оқибатларга олиб келмайди, дейди. Унинг назарида, келажакни ўтмишдан излаш хавфлидир. Чунки бу, биринчи навбатда, Туркиянинг замонавий ва тенг ҳуқуқли демократик давлатчилиги асосларини заифлаштиради.\nМўғуллар сирлари ва Жанубий Осиёдаги “зенана”\nҲарам Жанубий Осиёда ҳам кенг тарқалган. «Аёлларга тегишли» деган маънони англатган «зенана» Жанубий Осиёдаги ҳинд ёки мусулмон оиласидаги аёлларга тегишли бўлган уйнинг бир қисми эди. Меҳмонлар ва эркаклар учун қурилган ташқи хоналар эса “мардана” деб аталган. Муғўл ҳарамлари ҳашаматли бўлиб, кенг ҳовлилар, ҳовузлар, фавворалар ва боғлардан иборат эди. Олимлар таъкидлашича, уларни бошқaриш мураккаб бир иш эди. Аёлларнинг роллари ҳам турли ҳил бўлган.\nУшбу тарихга оид сўнгги тадқиқотлардан бири Айра Мухоти томонидан ёзилган “Қуёшнинг қизлари” (Daughters of the Sun) китобида ифодаланган. Scroll.in газетасида ёзилишича, бу китоб “Бобур ва унинг ворисларининг мардона тарихини қайта ёзмоқда”. Суҳбатда муаллиф “аёллар Ҳиндистонда Мўғул ҳукмронлигининг ўрнатилишида мислсиз ўрин тутган, унинг хавфсизлиги ва улуғворлигига катта ҳисса қўшганлигини айтди”, дейди. Мақолага кўра, онаси ва синглилари бўлмаганда, Заҳириддин Муҳаммад Бобур ҳеч бир жиддий натижага эришолмаган бўлар эди.\nThe Hindu газетасидаги суҳбатда Мухоти подшоҳ занонадаги аёлларнинг аксарияти билан яқинлик қилмаганини таъкидлайди. Профессор Венди Шоу каби у ҳам ҳарамнинг инглиз тарихчилари томонидан тақдим этилган суратлардан анча йироқ эканини айтади. “Ҳарамда қариндошлар, бошқа олийнасаб эркакларнинг хотинлари, хизматкорлар ва ёрдамчилар яшаган… Aёллар жуда кўп эди, лекин уларнинг барчаси подшоҳ учун жинсий ҳамроҳ бўлмаган”, дейди у.\n“Қаҳрамон аёллар” (Heroines: Powerful Indian Women of Myth & History) деб номланган бошқа китобида эса Мухоти ҳарамдаги қудратли аёлларни мисол қилиб келтиради. Масалан, у форс тилидан инглиз тилига 1907 йили таржима қилинган Гулбадан бегимнинг отаси Бобур ва акаси Ҳумоюннинг таржимаи ҳолини эслайди. Бошқа мисол – Жаҳанара бегимнинг сўфийлар ҳақида ёзган иккита китоби. Муаллифнинг фикрига кўра, Мўғул аёллари олий маълумотли бўлган – улар ҳукмдорларга маслаҳат берган ва чет элликлар билан савдо-сотиқ қилган. Мухотининг айтишича, Бобур уларни бобоси Темур меросининг рамзи сифатида кўрган ва уларнинг оқила бўлишини ва шеърлар битишини истаган.\nШунга қарамай, Мухотининг тадқиқоти ҳарам ёки аёллар мақомини идеаллаштирмайди. Муаллиф Бобурнинг Самарқанддан қочиши ва опаси Хонзода бегимнинг Шайбонийхонга ўлжа сифатида қолдирилиши ҳақида ҳам ёзади. Китобда Хонзода Бегим Шайбонийхон билан 10 йилча бирга қолиб, кейинчалик Бобур хонадонига қайтиб, Ҳумоюн ҳукмронлиги даврида Ҳиндистон Подшоҳ-бегимга айлангани тилга олинади.\nМухотининг тадқиқотлари Бобурийлар ўзларининг ғайридин хотинлари таъсири остида бўлганини ҳам кўрсатади. Бу ерда Бобурийлар ва Усмонийларнинг турк ёки мусулмон бўлмаган оналари ва аёллари таъсирига тушишида ўхшашликни кўриш мумкин. Мисол учун, китобда тарихчи Абд-ал-Қадер Бадаунийнинг Акбар ҳақидаги асари тилга олинади (Бадауний уни яширинча ёзган ва бу таржимаи ҳол фақат Жаҳонгир ҳукмронлиги даврида чоп этилган). Бадаунийга кўра, Ражпут хотинларининг Акбарга таъсири мусулмон ҳукмдорнинг гўштни камроқ истеъмол қилиб, ҳинд маросимларига ҳурмат кўрсатиши учун етарли бўлган.\nМиш-мишларга қарши фактлар\nҲарам ва ҳарамдаги аёллар ҳаёти ҳақидаги жиддий манбалар чуқур ўрганилса, ҳарам тушунчаси нотўғри ва жўн талқин қилинмайди. Бундай талқинларни Ориентализмга яқин фикрларда, исломий ёки Исломга қарши нуқтаи назарларда ҳам кўриш мумкин. Оммавий ахборот воситаларини манипуляция қилиш мумкин бўлган, тарихий ҳақиқат ҳиссиётлар таъсирида инкор этилаётган дунёда, фактлар ва ҳақиқатга таяниш ғоят муҳим. Олимлар ва журналистларнинг таҳлилий мақолаларига ҳамда ёзувчиларнинг ҳар томонлама пухта ёзилган ишларига тез-тез мурожаат қилиш тарихий ҳодисаларни нотўғри ёки содда талқин қилишнинг олдини олади. Бу нафақат ҳарам масаласига, балки бошқа қизиқарли мавзуларга ҳам тегишлидир.\n Маълумки, бу террорист гурух аъзолари аёлларни ўлжа сифатида қул қилиб, бозорда сотган ёки таҳқирлаган. БМТнинг Инсон ҳуқуқлари бўйича қўмитаси “Исломий давлат” Ироқда хатто ёш болалардан худкуш ясаб, уларни ўғирлаб, сексуал қулликда сақлаганини таъкидлайди.\nҲарамдаги хотинлар урушлар пайтида ўлжа сифатида кўрилган – уларнинг юқори мақоми ҳам уларни уруш азоларидан қутқаролмаган. Бобурнинг бобоси Амир Темур Усмонийлар ҳукмдори Боязидни Анқара жангида мағлубиятга учратиб, унинг ҳарамидаги барча аёлларни, жумладан, Боязиднинг севимли хотини Оливера Деспинани қўлга киритди. Покистонлик тарихшунос Хуррам Али Шафиқнинг мақоласида келтирилишича, “Деспина яланғоч бўлиб байрамда хизмат қилиши керак эди, Боязид эса ушбу ғалаба байрамида “меҳмон” сифатида буни томоша қилишга мажбур этилди. Деспина кейинроқ Боязидга қайтариб берилди, аммо Боязид кўп ўтмай қайғудан вафот этди. Усмонийлар бу оғир травмадан ўзига келолмадилар ва бу сулоланинг подшоҳлари ҳеч қачон турмуш қурмадилар. Келажакда ҳеч қайси душман “Усмоний маликани” таҳқирламаслиги учун Усмонийлар тахти меросхўрлари канизаклардан туғилган”.


Тошкентга Хитойда ишлаб чиқарилган 500та электромобиллар келтирилади. Режага кўра, улар такси хизматига жалб қилинади Ўзбекистон янгиликлари\nТошкентга Хитойда ишлаб чиқарилган 500та электромобиллар келтирилади. Режага кўра, улар такси хизматига жалб қилинади\n30 June 2020, 15:00\nЎзбекистон, Тошкент – Batafsil.uz ЯА. Тошкентга Хитойда ишлаб чиқарилган 500та электромобиллар келтирилади. Пойтахт ҳокимлигига ҳавола қилган ҳолда мухбиримиз маълум қилишича, электромобиллар такси хизматига жалб қилинади.\nУшбу экологик тоза ва арзон транспорт воситаси учун бир маротабалик қувватланиш 450 километрга етади. Агар буни пулга ўтказадиган бўлсак, унинг 1 километри 50-60 сўмга тушади.\nПойтахтга иккита турдаги автомобиллар - кроссовер ва седан олиб келинган. Моделига қараб уларнинг тахминий нархи 19 мингдан 25 минг долларгача ташкил қилади.\nАвтомобиллар BAIC Motor Corp. компанияси томонидан ишлаб чиқарилган. Фотосуратга кўра, седан – бу BAIC EU5 модели бўлиб, кроссовер эса SENOVA (Beiqi)EX200.\nЭслатиб ўтиш жоизки, Қўқон эркин иқтисодий зонасида жойлашган "Шаффоф омадли саноат" корхонасида Хитой электромобилларининг яна бир турини йиғиш режалаштирилган. 30 миллион долларлик лойиҳа Хитойнинг Silk Road Company фирмаси билан ҳамкорликда амалга оширилмоқда.\nБиринчи электрокар 2021 йилда конвейердан чиқиши кутилмоқда. Биринчи йилда икки мингта автомобиль ишлаб чиқарилади. Битта электромобилнинг нархи уч минг долларни ташкил қилади. Бир қувватланиш билан мазкур транспорт воситаси 150 километргача йўлни босиб ўтиши мумкин.\nTurkish Airlines Бухорога рейсларни йўлга қўйиб, Тошкент, Фарғона, Самарқанд ва Урганчга парвозлар сонини оширмоқда\nКим айбдор? ИИББ инспектор автомобилни тўхтатмоқчи бўлганидан сўнг келиб чиққан авария бўйича изоҳ берган


Америкаликнинг машмашали ҳовлиси - Huquq.uz\nАмерикаликнинг машмашали ҳовлиси\n13:00 - 26.07.2021\nМарҳабо Хонқулова (исм-фамилиялар ўзгартирилган) пенсияда, оқу қорани англаган, лекин ўз манфаати йўлида ҳеч нимадан тап тортмайдиган аёл.\nСамарқанд шаҳар Амир Темур кўчасидаги, турмуш ўртоғининг қариндоши, АҚШ фуқароси Б.Аҳмадзоданинг таъсисчилигида қўшма штатларда рўйхатдан ўтказилган «Universal imports incorporated» фирмасига тегишли бўлган 40-уйда қариндошининг рухсати билан 1993 йилдан 2005 йилгача турмуш ўртоғи ва фарзандлари билан, 2005 йилдан 2016 йилгача фарзандлари билан яшади.\n2016 йилга келиб фирма раҳбари вафот этган бўлса-да, унинг бир нечта фарзанди борлигини яхши билган аёл улар келмасидан уйга эгалик ҳуқуқини белгилаб олиш пайига тушади. Кейин уни бошқа шахсларга сотиб юборишни режалаштиради.\nМарҳабо Хонқулованинг шериги олий маълумотли ҳуқуқшунос эди. У уй сотилгач тегадиган улушдан умидвор бўлиб аёлга уйга эгалик ҳуқуқини олишда йўл-йўриқ кўрсатиб туради. Уйнинг ҳақиқий эгаси Б.Аҳмадзода 2002 йилда вафот этган. Шундан сўнг 2010, 2011, 2015 йилларда унинг фарзандлари бир неча марта Самарқанд шаҳрига келиб, отасининг фирмасига тегишли уйдан хабар олиб туришган.\nМарҳабо Хонқулова уйга эгалик ҳуқуқини белгилаш юзасидан фуқаролик ишлари бўйича Самарқанд шаҳар судига мурожаат қилади. Уйнинг қонуний меросхўрлари борлигини суддан яширади. Уйда 26 йилдан бери яшаб келаётганини, уйга даъво қилувчи бошқа шахслар йўқлигини айтиб, 40-уйга нисбатан эгалик ҳуқуқини белгилаш ҳақида суднинг 2016 йил 16 июндаги ҳал қилув қарори чиқарилишига эришади. Шундан сўнг уйга харидор излай бошлайди. Бироқ уйни сотиш учун турмуш ўртоғининг розилиги керак эди. Марҳабо Хонқулова 2005 йилдан бери эр-хотин сифатида бирга яшамаётган, лекин қонуний тартибда ажрашмаган эри билан ўрталаридаги никоҳни бекор қилиш учун фуқаролик ишлари бўйича Самарқанд шаҳар судига мурожаат қилади. Суднинг ҳал қилув қарорига асосан никоҳ бекор қилинади.\nУйга ўзини ягона мулкдор деб топиш ҳақида судга қайтадан мурожаат этади. Уйни қайнонасининг қариндошларидан ўзи сотиб олгани ҳақида ёлғонларни важ қилиб, фуқаролик ишлари бўйича Жомбой туманлараро судининг ушбу уйга Марҳабо Хонқуловани ягона мулкдор деб топиш ҳақидаги ҳал қилув қарорини чиқартиришга эришади.\nКўп ўтмай уйга харидор топилади. Уйни Акбар Ботаев исмли харидорга 200 минг АҚШ долларига сотади. Уйни ўзаро келишувга кўра Акбар Ботаевнинг қайнонасининг номига нотариал тартибда расмийлаштириб беради.\nКейинги сафар уйдан хабар олгани келган меросхўрлар воқеадан хабар топиб, Марҳабо Хонқуловани излашди. Орада қанча гап-сўз, тортишувлар фойда бермагач, судга мурожаат қилишди.\nСуд мажлисида гувоҳ сифатида қатнашган меросхўрларнинг ишончли вакилининг кўрсатуви: «Н.Аҳмадзоданинг ишончли вакили бўламан. Н.Аҳмадзоданинг отаси Б.Аҳмадзода асли самарқандлик бўлиб, айрим сабабларга кўра 1980-йилларда Америкага кўчиб кетган ва АҚШ фуқаролигини олган. Б.Аҳмадзода қариган чоғида ватанига қайтиб келиб, бу ерда қариндошлари билан алоқада бўлиб туради. 1993 йилда Б.Аҳмадзода АҚШда «Юниверсал импортс ИНК» компаниясини ташкил қилиб, Самарқанд шаҳри Амир Темур кўчасидаги 40-уйни қонуний асосда сотиб олиб, компания фаолиятини амалга оширган. У АҚШга кетишидан олдин қариндоши Фарҳод ва унинг турмуш ўртоғи Марҳабога яшашга уйлари бўлмагани учун шу уйда вақтинча яшаб туришларига рухсат беради. Шу тариқа Марҳабо Хонқулова фарзандлари билан шу уйда яшаб келган. Б.Аҳмадзода Самарқандга келган пайтлари уйи ва қариндошларидан хабар олиб турган. 2002 йилда Б.Аҳмадзода вафот этганидан сўнг унинг ишлари билан ўғли шуғулланади. Б.Аҳмадзоданинг қизи ва яна бир ўғли келиб-кетиб туради. 2016 йилга келиб эса самарқандлик танишларидан Марҳабо Хонқулова уйни сотувга қўйгани ҳақида эшитади. Марҳабога алоқага чиққанида аёл уйни сотмаётганини, ижарага бериш ҳақида эълон берганини айтиб, ишонтиради. 2018 йилга келиб ҳақиқатан уйни бировга сотганини билади. Шу йил ноябрь ойида Самарқандга келиб, бўлиб ўтган ишлар юзасидан судга ариза беради.\nСуд натижасига кўра Марҳабо Хонқулованинг уйга эгалик қилиши ҳақидаги суд қарорлари бекор қилиниб, уйнинг олди-сотди шартномаси ҳам ҳақиқий эмас деб топилди. Уларни уйдан чиқариш бўйича қарор чиқарилиб, ижрога қаратилди».\nШунингдек, судда уйни сотиб олган Акбар Ботаев уйдан чиқарилгач, 200 доллар зарарни ундириб беришни ва судланувчиларга нисбатан қонуний чора кўришни сўради.\nСуд ҳукми билан Марҳабо Хонқулова 5 йилга озодликдан маҳрум қилинди. Марҳабо Хонқуловадан жабрланувчи Акбар Ботаевга 200 минг АҚШ долларига тенг 2 млрд. 98 млн. 13 минг сўм моддий зарарни ундириш белгиланди.


Самарқандда калтакланган бола видеоси юзасидан суриштирув ишлари ўтказилмоқда\nСамарқандда калтакланган бола видеоси юзасидан суриштирув...\n31.10.2019 20:08 0 2349\nЖорий йилнинг 30 октябрь куни ижтимоий тармоқларда Самарқанд шаҳридаги Ҳазора маҳалласида калтакланган фуқаро видеоси тарқалди.\nМазкур видео тарқалганидан сўнг Самарқанд шаҳри бўйича ИИО ФМБ ходимлари томонидан тезкор суриштирув ишлари олиб борган.\nСамарқанд вилоят ИИБ матбуот хизматининг маълум қилишича, 2001 йилда туғилган фуқаро У.Ҳ. онасини ножўя сўзлар билан ҳақорат қилиб, гапларига қулоқ солмасдан, алкогол ва тамаки маҳсулотларини истеьмол қилишга ружу қўйган. Шу сабабли У.Ҳ.нинг онаси қариндоши 1988 йилда туғилган фуқаро И.Ҳ.га ўғлини тарбиялаш ва тўғри йўлга солиб қўйишни сўраган.\nАниқланишича, мазкур видео 2019 йилнинг август ойи ўрталарида олинган бўлиб, И.Ҳ. қариндоши У.Ҳ.ни Спитаменшоҳ кўчасида жойлашган темирчилик устахонасига олиб бориб, у ерда укаси 1997 йилда туғилган фуқаро И.И. билан биргаликда турли жисмлар яъни, велосипед ғилдирагининг чарми ва арқон билан уриб дўппослаган.\nИ.И. ўзи билан биргаликда устахонада ишловчи 2004 йилда туғилган С.Б.га ушбу ҳолатни видеотасвирга олишини айтган.\nМазкур видеони 2019 йилнинг октябрь ойида 1983 йилда туғилган фуқаро Ф.К. видеотасвирдаги қонунбузарларга нисбатан чора кўрилиши учун Фейсбук ижтимоий тармоғида тарқатиб юборган.\nАйни пайтда мазкур ҳолат юзасидан Самарқанд шаҳри бўйича ИИО ФМБ Тергов бўлими томонидан терговга қадар суриштирув ишлари олиб борилмоқда.


Давлат тили мақоми (тарихий-ҳуқуқий таҳлил) | Shosh.uz\nБош саҳифа » Тарих » Давлат тили мақоми (тарихий-ҳуқуқий таҳлил)\nЎзбек тили дунёнинг энг ривожланган тилларидан бири эканлиги аллақачон исботланган. У мумтоз адабий анъанага, кенг тармоқли лексикага ва бой ифода воситаларига эга.\nМаълумки, ўтмишда ўзбек тилининг мақоми турлича бўлган. Иш юритишда Ҳусайн Бойқаро даврида (ХV асрнинг иккинчи ярми – ХVI асрнинг боши) камроқ, амирликлар даврида кўпроқ қўлланган. Собиқ иттифоқ даврида, аниқроғи, 1918 йилда гўё тиллар тенглиги таъминланган – Туркистон АССРнинг давлат тили деб туркий (ўзбек) тил эълон қилинган. 1922 йилда имзоланган иттифоқ шартномасида тил масалалари алоҳида модда сифатида қайд этилмаган. Унинг 17-моддасида юридик актлар иттифоқдош республикаларнинг кўпчилик аҳолиси тилларида эълон қилиниши кўрсатилган, холос. Бу СССРнинг 1924 йилда қабул қилинган Конституциясининг давлат гербига бағишланган моддасида ҳам ифодасини топган.\n1936 йилда қабул қилинган Конституцияда илк марта «иттифоқдош республика ёки автоном область тили» атамаси қўлланган. СССРнинг 1977 йилда эълон қилинган Конституциясида эса мазкур атама билан бирга «автоном округ тили», «мазкур ҳудуд кўпчилик аҳолиси тили» атамалари ҳам ишлатилган. Мазкур Конституция 1924 йилда эълон қилинган СССР Конституциясининг юридик актлар иттифоқдош республикалар тилида ёзилиши мумкинлиги ҳақидаги моддани қайта тиклади ва бу 1978 йилда қабул қилинган иттифоқдош республикалар конституцияларида ҳам ўз ифодасини топган.\nКузатишлар ўша давр тил сиёсати икки объектив сабабга кўра етарли самара бермаганини кўрсатади. Биринчиси кўплаб миллий республикаларда саводхонликнинг пастлиги бўлса, кейингиси миллатлараро муомала вазифасини бажара оладиган умумдавлат тилига бўлган эҳтиёждир.\nШу боис ҳам дастлабки пайтларда миллий тил билан бирга рус тилини қўллаш талаб қилинган бўлса, кейинчалик «миллатлараро муомала тили» деган қиёфасиз атама ўйлаб топилди ва бу конституцияда ҳам расмийлаштирилди. Бу ҳолат бошқирд олими Р. Кузеевнинг китобида холис ифодаланган. Унга кўра, бу давр аккультурация, яъни халқлар миллий қиёфасининг сезиларли йўқолиши, ҳаёт тарзини ҳозирги рус маданияти қолипларига солиш даври бўлди.\nДавлат тили билан боғлиқ муаммолардан бири ёзув шакли (алифбо)ни танлашдир. Тадқиқотчилар бу муаммонинг 4 жиҳатини қайд этадилар: лисоний, иқтисодий, руҳий, сиёсий-маданий жиҳатлар.\nЛисоний жиҳат у ёки бу ёзувнинг қулайлигига асосланади. Масалан, 1920-йилларда олимлар кирилл, лотин ёзувларидан қайси бирини танлаш устида баҳслашган бўлсалар, 1930-йилларда кирилл алифбосининг афзаллигини асослашга ҳаракат қилганлар. Буларнинг барчаси ғайрилингвистик манфаатларни ниқоблаш учун қилинган ҳаракатлардир. Россиянинг кўплаб туркий халқлари ҳаётида минг йилдан кўпроқ вақт мобайнида асосий ёзув вазифасини ўтаб келган, муқаддас Қуръон битилган араб алифбоси туркий тиллар учун ноқулай деган баҳонада дастлаб лотин, кейин кирилл алифбоси билан алмаштирилди.\nИқтисодий жиҳат ҳам ёзув шаклини ўзгартириш учун ўйлаб топилган ниқоб эди. Ҳарфларнинг бир алифбода камлиги, иккинчисида кўплиги реал иқтисодий талофатга олиб келмаслигини уларнинг ўзлари ҳам яхши билганлар.\nСиёсий-маданий жиҳат 20-30-йилларда устувор саналган. Кўплаб халқлар учун янги ижтимоий тузумга ўтиш айни пайтда миллий-маданий қадриятларнинг алмашиниши деган маънони ҳам англатар эди. Содир этилиши мумкин бўлган ағдар-тўнтарларнинг олдини олиш учун рус тилини лотин алифбосига ўтказиш масаласи кўрилди. Бугина эмас: ягона совет миллатини барпо этиш истиқболдаги мақсад экан, унинг ёзуви ҳам бир хил бўлиши керак деган шиор ўртага ташланган. ХХ асрнинг 30-йилларида СССРда қарорлар қабул қилиш «марказ» қўлига бутунлай ўтгандан кейин тил сиёсати зўравонлик асосида юритиладиган бўлди.\nБироқ ўша давр сиёсатидаги муҳим нарса ёзувнинг ўзгартирилгани эмас, балки рус тилининг давлат, жамият ва аҳоли турмушининг барча жабҳаларига фаол татбиқ этилгани эди. Бунда ВКП(б) МК ва Халқ комиссарлари советининг 1938 йил 13 мартдаги «Рус тилини миллий республика ва вилоятлар мактабларида мажбурий ўқитиш ҳақида»ги қарори аянчли роль ўйнади. Орадан бир ой ўтар-ўтмас, шундай қарорлар иттифоқдош республикаларда ҳам қабул қилинди. Маълумотларга қараганда, бу даврда ўзбек мактабларида рус тили 3296 соат, ўзбек тили эса атиги 560 соат ҳажмидагина ўқитилган.\nСССРнинг тил сиёсатидаги бундай бурилиш айрим олимлар томонидан маънавий-маданий-лисоний геноцид сифатида баҳоланганини ҳам таъкидлаш ўринлидир.\nНикита Хрушев иттифоқ халқларининг миллий тафовутларини коммунизм қуриш йўлидаги ғов деб билган ва уларга барҳам беришга интилган, энг ашаддий русификатор сифатида тарихда қолган бўлса, Леонид Брежнев даврида рус тилини бутун аҳолининг «иккинчи она тили»га айлантириш кампанияси авж олган. Бироқ ўша даврда ҳам собиқ иттифоқ халқларини ва уларнинг тилларини руслаштириш кампаниясига қарши эътирозлар бўлган. Октябрь инқилобининг биринчи кунларидан баланд пардаларда куйланган тенглик «миллий тиллар тенг ҳуқуқлилиги», «мулоқот тилини танлаш эркинлиги» каби шиорлар билан хаспўшланди. Бунинг устига, рус тилини билиш мансаб пиллапояларига кенг имконият очиб берган.\nХуллас, собиқ иттифоқ даврида, гарчи СССР конституцияларида рус тили ҳамон давлат тили деб қайд этилган бўлмаса-да, миллий тиллар на амалда, на қонунчиликда тенг ҳуқуққа эга бўлди. СССРнинг 1977 йилда қабул қилинган Конституциясида она тилларда таълим олиш ҳуқуқи эмас, балки фақат имконияти кафолатлангани ушбу фикримизнинг яққол далилидир.\n«Марказ»да ўтказиладиган кўплаб тадбирлар руслаштириш жараёнини тезлаштиргани шубҳасиз. Аммо бу жараён қуйидан – миллий республикаларнинг ўзидан бошлангани ҳам айни ҳақиқатдир.\nАлбатта, рус тили туфайли эришилган ютуқлардан ҳам кўз юмиб бўлмайди. Лекин бунга қандай йўқотиш ва қирғинбаротлар туфайли эришганимизни ҳам унутмаслигимиз керак. Буларнинг барчаси рус ва миллий тиллардан фойдаланиш соҳасида кучли зиддиятларга олиб келди.\nБу ҳолатлар пировардида СССРнинг миллий республика ва вилоятларида тил билан боғлиқ низоли вазиятларни юзага келтирмасдан қолмади. 1985 йили Михаил Горбачёв бошчилигида авж олган қайта қуриш даврида тил сиёсатига хос муҳим хусусиятлардан бири иккитиллиликни сақлаб қолиш ва ривожлантириш бўлди. Шунинг учун ХХ асрнинг 80-йиллари охирига келиб, иттифоқдош республикаларда тиллар ҳақида қонунлар қабул қилиш жараёни бошланиб кетди.\n1987 йилга келиб СССРда тил сиёсати фақат «марказ» қарорлари билан белгиланадиган сиёсат сифатида барҳам топди: 1987 йилнинг май ойида Молдова, 1989 йилнинг 18 январида Эстония, 25 январида Литва, 5 майида Латвия тил ҳақида қонунлар қабул қилган бўлса, Ўзбекистонда 1989 йилнинг 21 октябрида «Давлат тили ҳақида»ги Қонун қабул қилинди.\nБу жараённи 1990 йилнинг 6 майида қабул қилинган «СССР халқлари тиллари тўғрисида» Қонун ҳам тўхтатиб қололмади. Чунки собиқ иттифоқдош республикаларда тиллар ҳақида қонунларнинг қабул қилиниши ва уларда давлат тили мақомининг қайд этилганлиги нафақат миллий тиллар тараққиётида, шунингдек, миллий давлатчиликни қайта тиклаш, мустақилликни қўлга киритишда янги давр бошланганини кўрсатди.\nХуллас, давлат тили мақомини тарихий-ҳуқуқий жиҳатдан ўрганиш унинг шаклланиши, амал қилиши ва такомиллашиши ҳақида холис хулоса чиқариш, у билан боғлиқ жараёнларни тизимли баён қилиш имконини беради.\nTags ўзбек тили\nPrevious Қадимий маҳаллалар. Бешоғайни\nNext Анвар Пошо: «Сулҳ битими фақат Туркистон тупроқларидан бутун рус аскарларини олиб чиқиб кетилгандан кейингина бўлиши мумкин…Бу ер русларники эмас, балки туркий халқларнинг асл юртидир»\nPost Views: 611 1837 йили Қўқон хони Муҳаммад Алихон (1822-1842 йилларда ҳукмронлик қилган) томонидан усмонли …


Юлдуз Усмонованинг концерт дастуридан репортаж (фото, видео) - Zamin.uz\nЮлдуз Усмонованинг концерт дастуридан репортаж (фото, видео)\nЮлдуз Усмонованинг 2020 йилги концерт дастури 2020 йилнинг 16 март куни коронавирус сабаб қолдирилган эди. Хонанда бир йил ўтиб санъат саройида 16 кунлик концерт дастури билан меҳмон бўлмоқда.\n«Дарё» мухбири Феруз Муҳаммад концерт дастурининг дастлабки кунларида меҳмон бўлиб, дастурнинг энг қизиқ жараёнларидан репортаж тайёрлади. Тўлиқ жонли ижрода бўлиб ўтган дастурнинг ҳар бир куни турлича ўзгаришлар билан ўтди.\nДастурда «Баҳор бўлади», «Дунёларидан», «Мен сени севаман», «Келади», «Бевафо», «Санам-эй», «Девоналармиз», «Биё-биё», «Бошга бало», «Омон бўлинг», «Онажоним», «Юрак», «Сени дейман», «Ғанимат», «Дам-дам», «Аёллар», «Севги изҳори» каби қўшиқларни куйлади.\n«Ғанимат» деб номланган тарона Ўзбекистон халқ артистларини йиғлатди.\nКонцертда бек вокал таркибида бўлган Нилуфар Усмонова онасининг энг қийин концерти қайси бири бўлганлиги ҳақида гапириб берди.\n- "Концерт дастури ҳар куни ҳар хил ўтмоқда. Дастурнинг кайфияти кундан кунга юқори даражага кўтарилмоқда. Юлдуз Усмонованинг концертлари орасида энг қийини деб ҳар кунги концертни айтишим мумкин.\nМашаққати жуда катта. Жамоаларидаги барча инсонлар профессионал, ҳамма сифатга ишлайди. Қандайдир кутилмаган техник муаммолар бўлиши мумкин. Ушбу муаммолар концертнинг бошқа кунларида ечимини топиб кетади.\nЮлдуз Усмонованинг концертида бек вокалда туриш мен учун жуда катта мактаб деб ҳисоблайман", - деди Нилуфар Усмонова.\nДастурда бошловчилик қилган Шукурулло Исроилов 12 март куни кичик ўғли Фарҳодни уйлантирди. Қизиқчи бир вақтнинг ўзида ҳам тўй, ҳам катта концертга қандай улгургани ҳақида гапириб берди.\n- "Ўғлимнинг тўйини январь ойида белгилаб қўйган эдик. У вақтда ҳали концертларга рухсат берилмаган эди. Бир вақтда оиламизда тўй бўлиши, буёқда катта концерт бўлиши бироз қийин бўлди.\nЮлдуз Усмонова «Концерт орасида тўйингга ярим соат чиқиб, концертни ўтказавер», дедилар. Ундай қилолмас эдим, шу сабабли Аваз Охун ўрнимга бир кун чиқиш қилди. Кейин мана ўзимиз концертда бошловчилик ва қизиқчилик қиляпмиз.\nЎтган йили Юлдуз Усмонованинг концерти 6 та концерт берилгандан сўнг, карантин сабаб қолдирилган эди. Бу йил ҳам худди шу кунларда дастур жуда кўтаринки кайфиятда, юқори савияда ўтмоқда", - деди Шукурулло Исроилов.\nЮлдуз Усмонова хонанда Имрон билан «Бухородан куёв қилинг, Бухородан» деб номланган қўшиғини биргаликда куйлади. Ушбу қўшиқ бундан 25 йил аввал Юлдуз Усмонова томонидан куйланган бўлиб, қўшиқ илк маротаба дуэт тариқасида мухлисларга тақдим этилди.\nДастур сўнгида Юлдуз Усмонова томошабинлар талабидан келиб чиққан ҳолда, мега хит тароналарини куйлади.\nКонцерт ташкилотчилари ўзларининг концертига ўзлари билет сотиб олишга мажбур бўлаётган Юлдуз Усмонованинг навбатдаги концерт дастури давом этмоқда. “Замин” янгиликларини “Telegram”да кузатиб боринг\nЯнгиликлар » Маданият » Юлдуз Усмонованинг концерт дастуридан репортаж (фото, видео)


09 август 2020, Тошкент вақти: 14:04\nКалашников ҳайкали 19 сентябр куни ўрнатилган эди\nАК-47 - бу StG-44 ми ?!\nТаниқли ўқотар қурол ихтирочиси Михаил Калашников хотирасига 2017 йилнинг 19 сентябрида Москванинг қоқ марказида ўрнатилган бронза монументнинг бир қисми олиб ташланиши тўғрисида журналистларга хабар қилган ҳайкал буюртмачиси - Россия ҳарбий-тарихий жамияти ижрочи директори Владислав Кононов Михаил Калашников ҳайкали ортида ўрнатилган барельефда тасвирланган чизма ҳақиқатан Учинчи рейхнинг StG-44 ҳужум винтовкасига тегишли эканини тасдиқлади. У Калашников ҳайкали қўлига автомат тутказиш уларнинг ғояси экани, қолгани эса “ҳайкалтарош ва унинг ёрдамчилари ижодий фантазияси” эканини урғулади.\nМонументдаги ноаниқликка эса Rolling Wheels журнали муҳаррири, ҳарбий техника тарихчиси Юрий Пашолок эътибор қаратди.\n“Фақат бу тасодиф, деб ўтирманглар. Бунинг учун одамлар олдига чиқариб, қаттиқ савалаш керак”, деб ёзди Юрий Пашолок.\nSturmgewehr-44 деб ном олган қурол 1944 йилда афсонавий немис конструктори Ҳуго Шмайссер томонидан яратилган ва ўша йилиёқ Вермахт солдатларига тарқатилган. Ҳуго Шмайссернинг ўзи урушдан кейин ҳарбий асир сифатида СССРга олиб чиқилган ва “Ижмаш” заводида қурол-яроқ конструкторлиги лабораториясини бошқарган. Урушдан кейинги йилларда яратилган АК-47 автомати Sturmgewehr 44нинг ўзгинаси эканига анча йиллардан буён эътибор қаратиб келинади.\nШу боис, айрим мутахассислар дарҳақиқат ажойиб “Калашников” автоматидан бошқа бирорта жиддий ихтиро қила олмаган Михаил Тимофеевич Калашниковни плагиатда айблаб келади.\nБу ғоя рус қуролсозлари пойтахти бўлган Ижевск шаҳрига урушдан кейинги йилларда StG-44 яримавтоматик винтовканинг 50 дан зиёд намунаси келтирилгани тарихий ҳужжатларда ўз аксини топгани билан тасдиқланади. Шунга қарамасдан, россиялик қуролсозлар “АК-47” ва StG 44 ўртасида техник жиҳатдан жиддий тафовутлар борлигини таъкидлаб келмоқда.\nЭслатиш жойизки, Салават Шчербаков бундай хатоликка биринчи маротаба йўл қўяётгани йўқ: 2014 йилда у совет солдатларига ўрнатилган яна бир ҳайкалда немисларнинг “Маузер” карабинини тасвирлаган эди. Ўшанда ҳайкалтарош ёрдамчилари билан милтиқни арралаб ташлаган.\nВладимир Путин даврида деярли “сарой ҳайкалтароши”га айланган Салават Шчербаков Москванинг тарихий Боровицкий майдонига ўрнатилган князь Буюк Владимир ҳайкали муаллифи ҳамдир.\nРоссия жамоатчилиги Россия пойтахтининг тарихий жойларида охирги пайтларда кўплаб ҳайкалларнинг ўрнатилаётганига қарши чиқиб келмоқда.\nКалашниковга ҳам ҳайкал ўрнатиш фикри кўплаб рус зиёлилари қаршилигига учраган эди. Масалан, мусиқачи Андрей Макаревич Калашников композициясини “нўноқ ва бадбашара” деб атади.\nБундай хато ва ноаниқликлар Иккинчи Жаҳон урушидаги ғалабасини кенг нишонлаш урф бўлган Россия учун биринчиси эмас.\nБундан икки йил олдин Ивантеевка шаҳри ҳукумати “Люфтваффе” учувчилари тасвирланган “Улар Ватан учун курашишган!” баннерини осиб қўйганди:\nБлаговешченскда 2016 йилги Ғалаба Кунига осилган плакатда пилотка кийиб олган чақалоқ орқасида фашистлар Германияси солдатлари тасвирланган эди: плакатда “Мен ҳам катта бобом каби қахрамон бўламан!”, деб ёзилган;\nХудди шу шаҳарда 23 февраль кунига чиқарилган баннерда тасвирланган байроқ нафақат тескари чизилган, балки ундаги самолёт ва танклар – яна ўша фашистлар Германиясиники эканини кўриш мумкин:\n2013 йилда Златоуст шаҳрида “Армата Аутдор” компанияси Ғалаба кунига бағишлаб ўрнатган баннерда америкалик солдатларнинг 1945 йилда японларнинг Иводзима оролига ўз байроғини тикаётгани тасвири келтирилди:\nУсталар шаҳри саналган Златоустда жойлаштирилган мана бу билбордда эса Гуам ороли палмалари ва тропик ўрмони фонида суратга тушган америкалик жангчи тавсирланган. Плакатда “9 май Ғалаба Куни билан табриклаймиз!”, деб ёзилган:\nМана бу баннерда эса икки уруш фахрийси ортида граната отаётган яна бир немис фашисти тасвирланган:\n“Билимдонлар” Калининградда осиб қўйган мана бу табрик билбордидаги “Тан сиҳатлик, тинчлик ва бахт тилайман!” ёзуви остида эса немисларнинг Panzer VI "Тигр" фотосурати жойлаштирилган:


Жиззахда 11-синф ўқувчисига жиноий иш қўзғатилди. Нега?\nЖиззах шаҳрининг Учариқ маҳалла фуқаролар йиғинида яшовчи С.М. ички ишлар органларига мурожаат қилиб, турар жойидаги ётқохонасида бўлган шкафдан қиймати 8 миллион 600 минг сўмлик турли хилдаги аёллар тақинчоқлари ўғирланганлигини маълум қилган. Жиноят турар жой эшиги қулфини бузиш йўли билан амалга оширилган.\nОлиб борилган тезкор қидирув тадбирлари натижасида ўғриликни Жиззах шаҳридаги ўрта умумтаълим мактабининг 11- синф ўқувчиси содир қилганлиги аниқланди. Боладан сирға ҳамда кулон ҳужжатлаштириб олинган. Ҳолат бўйича тегишли тартибда жиноят иши қўзғатилди.\nКиритилди: 17:33 02.04.2021. Ўқилди: 3888 марта. Фикрлар сони: 0 та.


12:27 / 16 январь 2719 pdf Ўқиш режими + -\nАрабистон яриморолида тобора одам сони кўпайиб, бошқа жойларга кўча бошлашди. У ерлар ҳозирги вақтдаги Ҳижоз диёрлари дея тахмин қилинади. Тарихчиларнинг таъкидлашларича, мазкур тарихий кўчишлар бир неча тарафларга бўлган.\nБиринчиси Арабистон яриморолидан шимоли-шарқий тарафларга – Ироққа бўлган. Кейинчалик бир қанча кишилар Осиё ва Америка тарафларга ҳам кўчиб кетишган.\nИккинчиси шимолга – Шом тарафга бўлган. Шом тарафга кўчган ушбу жамоалардан бир қанчалари Ўрта ер денгизи атрофидаги минтақаларга бориб жойлашган, деган тахминлар бор.\nУчинчи кўчиш жанубий минтақаларга – Яман тарафга бўлган. Кейинчалик бу ердан Африка ва Ҳиндистон томонларга тарқалган.\nИнсоният тарихига назар солиб, мулоҳаза қилинадиган бўлса, Аллоҳ субҳанаҳу ва таоло инсониятни ҳидоят қилиш учун юборган набийларнинг кўпчилиги Шом, Ироқ, Миср ва Арабистон яримороли минтақаларидан чиққанлари маълум бўлади. Аллоҳ таоло ўша ерлардаги бандаларидан пайғамбарлар танлаб олган. Шунинг учун иймон-эътиқодли тарихчилар мана шу минтақаларни дастлабки инсон яшаган, обод бўлган минтақалар, деб қатъий ишонишади.\nАста-секин ибтидоий тарзда яшовчи инсонларнинг содда ҳаётлари бир оз тараққий этиб, тамаддун шаклига кира бошлагани ва тараққиёт, ободончилик ҳолатларини кузатиб, бир тўхтамга келган тарихчилар: «Дастлабки тамаддунлар фиръавнлар ва самурийлар тамаддуни бўлган», дейишади. Булар тарихдаги энг қадимги тамаддунлар – цивилизациялардир.\nSherbek 00:03 / 18 январь\nЯҳши фойда олдим, иншааллоҳ. АЛЛОҲ рози бòлсин, раҳмат.\nЖамшид 23:16 / 17 январь\nАллоҳ рози бўлсин сизлардан. Ажойиб маълумотлар берибсизлар. Пайгамбарлар хақидаги билимларимга катта фойда бўлди. Раҳмат.\nХайдаров Бахтиёр 10:23 / 17 январь\nИдрис алайхисалом хақида маълумотга эга эмас эдим. Оз бўлсада маълумотга эга бўлдим. Сизлардан Аллох рози бўлсин.\n11:00 / 16 январь 1082\n14:10 / 16 январь 209\n1139 05:00 / 06.01.2017\n2665 05:00 / 11.03.2017\n1373 05:00 / 06.01.2017\n1266 11:20 / 27 январь\n75 18:30 / 20 март\n79 18:30 / 19 март